text:
Kamoo o ka Tšofalago o Thabile
O IKWA bjang ge o nagana ka botšofadi? Se se dira gore batho ba bantši ba tshwenyege, ba be le dipelaelo le go ikwa ba boifa. Maikwelo a a bakwa ke gore gantši go tšofala go tswalanywa le dilo tše di sa kgahlišego tše bjalo ka maswao a botšofadi, go babja, go lebala kudu le malwetši a sa alafegego.
Lega go le bjalo, therešo ke gore batho ga ba tšofale go swana. Batho ba bangwe le ge ba tšofetše ga ba tshwenywe ke malwetši le go lebala. Go kaonefala ga mekgwa ya kalafo go thuša batho ba bangwe go alafa le go laola malwetši a sa alafegego. Ka baka la se, dinageng tše dingwe batho ba bantši ba phela nako e telele.
Go sa šetšwe gore o lebeletšane le mathata a botšofadi goba go se bjalo, batho ba bantši ba duma eka ba ka tšofala ba thabile. Se se ka kgonega bjang? Ka boripana, se se ithekgile ka pono ya motho le go kgona go amogela boemo bjo bjo bofsa bophelong. Go go thuša go lebeletšana le boemo bjo, anke re hlahlobeng keletšo e šomago le e bonolo ya Beibele.
EBA LE BOIPOETŠO: “Bohlale ke bja baipoetši.” (Diema 11:2) Tabeng ye, “baipoetši” e ka ba batho ba godilego bao ba lemogago le go amogela gore ba ka se sa kgona go dira dilo tšeo ba bego ba tlwaetše go di dira, e sego go leka go gana therešo ye. Charles yo a nago le nywaga e 93 wa Brazil, o dumelelane le se ka gore: “Ge e ba o phela nako e telele, o tlo tšofala. O ka se kgone go bušetša dilo morago.”
Lega go le bjalo, go ipoetša ga go bolele gore o swanetše go ba le kgopolo e fošagetšego ya gore “ke tšofetše e bile ga ke sa le selo.” Kgopolo ye e ka go nyamiša. Diema 24:10 e re: “Na o ipontšhitše o nyamile letšatšing la tlalelo? Gona matla a gago a tla hlaela.” Go e na le moo, motho yo a ipoeditšego o bontšha bohlale ka go amogela boemo bja gagwe.
Corrado yo a nago le nywaga e 77 wa Italy, o boletše gore: “Ga se wa swanela go phakiša ge o rotogela gore o se lape, eupša o swanetše go iketla.” Ka mo go swanago, o swanetše go dira diphetogo ge o tšofala. Corrado le mosadi wa gagwe ba ile ba ithuta mokgwa o mofsa wa go dira mešongwana ya ka gae, ba ile ba dira se ka go se dire dilo ka lebelo gore mafelelong a letšatši ba se ikwe ba lapile wa go hwa. Marian yo a nago le nywaga e 81 wa Brazil o na le pono e botse ka botšofadi; o re: “Ke ile ka ithuta go dira dilo ka go iketla. Ke fela ke khutša ge ke lapile. Ke dula fase goba ka patlamanyana gore ke bale goba go theetša mmino. Ke ithutile go amogela gore ga ke sa kgona go dira dilo tšeo ke bego ke tlwaetše go di dira.”
EBA LE TEKATEKANO: “Basadi ba ikgabiše ka moaparo o rulagantšwego gabotse, ka go se solege le ka go hlaphogelwa ga monagano.” (1 Timotheo 2:9) Polelwana “moaparo o rulagantšwego” e bolela go ba le tekatekano le go kgona go kgetha diaparo gabotse. Barbara yo a nago le nywaga e 74 wa Canada, o re: “Ke leka gore ke dule ke hlwekile. Ga ke nyake go bogega ke hlakahlakane ka kgopolo ya gore ke tšofetše ga ke sa na taba.” Fern wa nywaga e 91 wa Brazil, o re: “Ke ithabiša ka go reka diaparo tše difsa.” Banna ba tšofetšego bona ba ka dira’ng? Antônio yo a nago le nywaga e 73 wa Brazil o re: “Ke leka go dula ke bogega, ke apare diaparo tše hlwekilego le tše nkgago bose.” Ge Antônio a hlalosa kamoo a itlhokomelago ka gona o oketša ka gore: “Ke hlapa le go kota ditedu letšatši le lengwe le le lengwe.”
Ka lehlakoreng le lengwe, go bohlokwa gore o se dule o tshwenyegile kudu ka ponagalo ya gago moo o sa hlwego o bontšha go ‘hlaphogelwa monaganong.’ Bok-im wa nywaga e 69 wa Korea Borwa ga a fo apara selo se sengwe le se sengwe. O re: “Ke a tseba gore ga ke a swanela go apara diaparo tšeo ke bego ke di apara ge ke be ke sa le mofsa.”
EBA LE PONO E BOTSE: “Matšatši ka moka a mohlaki ke a mabe; eupša wa pelo e lokilego o dula a le monyanyeng.” (Diema 15:15) Ge o dutše o gola, o ka thoma go nyama ge o gopola matla ao o bego o na le wona ge o be o sa le mofsa le dilo tše dintši tšeo o bego o kgona go di dira. Ga se phošo go ikwa ka tsela ye. Lega go le bjalo, leka go se nyamišwe ke maikwelo a mohuta wo. Go dula o nagana ka dilo tša kgale go tla go šulafaletša bophelo le go go thibela go dira seo o sa dutšego o kgona go se dira. Joseph wa nywaga e 79 wa Canada o re: “Ke leka go thabela dilo tšeo ke sa kgonago go di dira gomme ka tlogela go tshwenyega ka dilo tšeo ke sa di kgonego.”
Go bala le go ithuta go ka go dira gore o be le pono e botse gomme se se ka go thuša gore o ithute dilo tše difsa. Ka gona, ge e ba go kgonega, fetša nako e lekanego o bala le go ithuta dilo tše difsa. Ernesto yo a nago le nywaga e 74 wa Philippines, o rata go ya bokgobapukung go yo nyaka dipuku tšeo a ka thabelago go di bala. O re: “Ke sa rata go bala, ka ge go utswa kgopolo ya ka gomme ka ya le megopolo ka seo ke se balago.” Lennart yo a nago le nywaga e 75 wa Sweden o dirile phetho e thata ya go ithuta leleme le lengwe.
EBA LE SEATLA SE SE BULEGILEGO: “Tlwaelang go fa gomme batho ba tla le fa.” (Luka 6:38) Itlwaetše go fetša nako le batho ba bangwe le go ba fa dimpho. Se se tla go thabiša le go go kgotsofatša. Hosa yo a nago le nywaga e 85 wa Brazil, o leka go thuša ba bangwe le ge a sa phele gabotse mmeleng. O re: “Ke leletša bagwera bao ba babjago le bao ba nyamilego mogala le go ba ngwalela mangwalo. Ka dinako tše dingwe ke ba romela dimphonyana. Ke rata go apeela batho bao ba babjago dijo tše di bose.”
Ge e ba o na le seatla se se bulegilego o tla kgothaletša ba bangwe gore ba dire se se swanago. Jan yoo a nago le nywaga e 66 wa Sweden o re: “Ge o rata batho le bona ba tla go rata.” Therešo ke gore motho yo a nago le seatla se bulegilego o bontšha borutho le lerato e lego dika tšeo di ka dirago gore a batamelege.
EBA LE BOGWERA: “Yo a ipeago lekatana o tsoma kganyogo ya gagwe ya boithati; o gana bohlale ka moka.” (Diema 18:1) Go na le dinako tšeo o ka ratago go ba noši, eupša hlokomela gore o se ipee lekatana. Innocent yoo a nago le nywaga e 72 wa Nigeria, o thabela go dula a na le bagwera; o re: “Ke thabela go fetša nako le batho ba nywaga ka moka.” Börje yoo a nago le nywaga e 85 wa Sweden o re: “Ke ipha nako ya go ba le bafsa. Mafolofolo a bona a ntira gore ke ikwe ke le mofsa gape, le ge ke tšofetše.” Leka go laletša bagwera ba gago nako le nako. Han-sik yoo a nago le nywaga e 72 wa Korea Borwa o re: “Nna le mosadi wa ka re rata go laletša bagwera ba rena ba nywaga e sa swanego—ba godilego le bafsa—pokanong e lapološago le dijong.”
Batho bao ba nago le bogwera ba a bolela. Ka ge poledišano e dirwa ke batho ba babedi, o swanetše go ba motheetši yo botse. Bontšha gore o kgahlegela batho ba bangwe. Helena yoo a nago le nywaga e 71 wa Mozambique o re: “Ke rata batho le go ba swara ka seriti. Ke theetša seo ba se bolelago gore ke kgone go tseba seo ba se ratago.” José yoo a nago le nywaga e 73 wa Brazil o re: “Batho ba rata batheetši ba ba botse—bao ba bontšhago kwelobohloko le go kgahlegela ba bangwe, bao ba retago ba bangwe ge ba dirile botse le bao ba ratago metlae.”
Ge o bolela seo o se naganago, leka go ‘noka polelo ya gago ka letswai.’ (Bakolose 4:6) Naganela batho ba bangwe le go ba kgothatša.
LEBOGA: “Ipontšheng le le ba lebogago.” (Bakolose 3:15) Ge o thušwa, leboga seo. Mantšu a ditebogo a dira gore re be le ditswalano tše dibotse. Marie-Paule yoo a nago le nywaga e 74 wa Canada o re: “Nna le monna wa ka re sa tšwa go tloga ntlong e kgolo ra hudugela ntlong e nyenyane. Re thušitšwe ke bagwera ba rena ba bantši go huduga. Re be re hloka le mantšu a go ba leboga. Re ile ra ba ngwalela dikarata tša go ba leboga tšeo di bego di na le melaetša yeo re ingwaletšego yona e bile re be re laletša ba bangwe dijong.” Jae-won yo a nago le nywaga e 76 wa Korea Borwa, o leboga bana babo bao ba mo išago Holong ya Mmušo (lefelo la borapedi la Dihlatse tša Jehofa). O re: “Ke leboga thušo ye kudu moo le nna ke lekago go ba nea disentiana tša go reka makhura. Ka dinako tše dingwe ke ba nea dimpho tše dinyenyane tša go ba le melaetša ya tebogo.”
Ka godimo ga tše ka moka, thabela gore o sa phela. Kgoši Solomone o re gopotša gore: “Mpša e phelago e phala tau e hwilego.” (Mmoledi 9:4) Ke therešo gore ge e ba re eba le pono e botse e bile re ikemišeditše go tlwaela boemo bjo, re ka kgona go tšofala re thabile.


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 3:1-24
3 Bjale noga+ e be e le šedi kudu+ mo go diphoofolo ka moka tša naga tšeo Jehofa Modimo a di dirilego.+ Ka gona ya re go mosadi:+ “A ke therešo gore Modimo o itše le se ke la ja tše di tšwago sehlareng se sengwe le se sengwe sa mo serapeng?”+2 Ge noga e re’alo mosadi a re go yona: “Dienywa tša dihlare tša mo serapeng re ka di ja.+3 Eupša ge e le mabapi le go ja dienywa tša sehlare seo se lego gare ga serapa,+ Modimo o itše: ‘Le se ke la ja tša sona, le se ke la se kgwatha le gatee e le gore le se ke la hwa.’”+4 Ge mosadi a re’alo noga ya re go yena: “Le ka se hwe lehu.+5 Gobane Modimo o tseba gore ka lona letšatši leo le tlago go ja tša sona, mahlo a lena a tla bulega gomme la swana le Modimo, la tseba botse le bobe.”+6 Ke moka mosadi a bona gore sehlare se se loketše go ka jewa le gore ke selo se se kganyogwago ke mahlo, ee, gore sehlare seo se be se kgahliša ge se lebelelwa.+ Ka gona mosadi a fula seenywa sa sona a se ja. Ka morago a nea le monna wa gagwe ge a be a na le yena, le yena a ja.+7 Ke moka bobedi bja bona ba bulega mahlo gomme ba lemoga gore ba be ba sa apara.+ Ka gona ba rokaganya matlakala a mogo ba khupetša bofeela bja bona.+8 Ka morago ba kwa lentšu la Jehofa Modimo ge a be a sepela serapeng nakong ya ge go be go hlaba phefšana ya mantšiboa,+ gomme monna le mosadi wa gagwe ba ikuta ka gare ga dihlare tša serapeng gore ba se bone sefahlego sa Jehofa Modimo.+9 Jehofa Modimo a goeletša monna leboelela a re: “O gokae?”+10 Mafelelong monna a re: “Ke kwele lentšu la gago mo serapeng eupša ka boifa gobane ke be ke sa apara, ka gona ka ikuta.”+11 Ge a re’alo Modimo a re: “Ke mang a go boditšego gore ga se wa apara?+ A o jele tša sehlare seo ke go laetšego gore o se ke wa se ja?”+12 Monna a re: “Mosadi yo o nneilego yena gore a be le nna, ke yena a mphilego seenywa sa sehlare seo gomme ka se ja.”+13 Ge a re’alo Jehofa Modimo a re go mosadi: “O dirile’ng?” Mosadi a araba a re: “Ke noga—e mphorile gomme ka ja.”+14 Jehofa Modimo a re go noga:+ “Ka ge o dirile seo, o rogakilwe gare ga diruiwa ka moka le diphoofolo ka moka tša naga. O tla gagaba ka mpa wa ba wa ja lerole matšatši ka moka a bophelo bja gago.+15 Ke+ tla tsoša bonaba+ magareng ga gago+ le mosadi+ le magareng ga peu ya gago+ le peu ya gagwe.+ E*+ tla go+ pšhatla hlogo+ gomme wena+ wa e loma+ serethe.”+16 Go mosadi a re: “Ke tla oketša kudu bohloko bja go ima ga gago;+ o tla belega bana+ ka bohloko wa ba wa hlologela monna wa gago, gomme yena o tla go buša.”+17 A botša Adama a re: “Ka ge o kwele lentšu la mosadi wa gago gomme wa ja tša sehlare seo ke go laetšego+ ka re: ‘O se ke wa ja tša sona,’ gona mmu o rogakilwe ka baka la gago.+ Tše di tšwago go wona o tla di ja ka bohloko matšatši ka moka a bophelo bja gago.+18 Mmu o tla go medišetša meetlwa le dimela tše di hlabago,+ gomme wena o tla ja dimela tša naga.19 O tla ja dijo ka kudumela ya sefahlego sa gago go fihlela o boela mmung, gobane o ntšhitšwe go wona.+ Gobane o lerole gomme o tla boela leroleng.”+20 Ka morago ga dilo tše Adama a reela mosadi wa gagwe leina a re ke Efa,+ ka gobane e be e tla ba mmago motho yo mongwe le yo mongwe yo a phelago.+21 Jehofa Modimo a direla Adama le mosadi wa gagwe diaparo tše telele tša letlalo gomme a ba apeša tšona.+22 Jehofa Modimo a tšwela pele a re: “Bjale motho o swana le rena ka go tseba botse le bobe.+ E le gore a se ke a otlolla seatla sa gagwe gomme a fula le seenywa sa sehlareng sa bophelo+ a se ja gomme a phela go iša mehleng ya neng le neng,—”23 Ka go re’alo Jehofa Modimo a mo ntšha serapeng sa Edene+ gore a yo lema mmu woo a ntšhitšwego go wona.+24 Ka gona a raka motho gomme ka bohlabela bja serapa sa Edene+ a bea bakerubi+ le tšhoša ya bogale bjo bo tukago yeo e bego e dikologa e sa kgaotše gore e diše tsela e yago sehlareng sa bophelo.

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 14:1-35
14 Lebakeng le lengwe ge a be a eya ntlong ya yo mongwe wa babuši ba Bafarisei ka Sabatha go yo ja dijo,+ ba be ba mo dišitše ka kelohloko.+2 Go be go na le monna yo mongwe pele ga gagwe yo a bego a swerwe ke bolwetši bja go ruruga.3 Ke moka Jesu ge a botšiša bao ba tsebago Molao le Bafarisei, a re: “Na go dumeletšwe ke molao go fodiša ka Sabatha goba ga go a dumelelwa?”+4 Eupša ba homola. Ke moka, a swara monna yoo a mo fodiša gomme a re a sepele.5 Ke moka a re go bona: “Ke mang go lena yo e ka rego ge morwa wa gagwe goba poo ya gagwe e wela ka sedibeng+ a ka se kego a e ntšha gateetee ka letšatši la Sabatha?”+6 Ba se ke ba kgona go mo araba ditabeng tše.+7 Ke moka a botša batho bao ba laleditšwego seswantšho, ge a ela hloko kamoo ba bego ba ikgethela dibaka tša ka pele ka gona. A re go bona:+8 “Ge o laleditšwe ke motho yo mongwe monyanyeng wa lenyalo, o se ke wa dula sebakeng sa ka pelepele.+ Mohlomongwe go ka ba go laleditšwe le motho yo mongwe yo a tsebegago kudu go go feta,9 gomme yo a go laleditšego le yena o tla tla a re go wena: ‘E re motho yo a dule mo.’ Ke moka, wena o tla tloga o swerwe ke dihlong wa ya sebakeng sa moragorago.+10 Eupša ge o laleditšwe, eya o dule sebakeng sa moragorago+ gore ge motho yo a go laleditšego a etla a re go wena: ‘Mogwera, eya kua pelepele.’ Ke moka, o tla godišwa pele ga baenggotee le wena ka moka.+11 Gobane yo mongwe le yo mongwe yo a ikgodišago o tla kokobetšwa gomme yo a ikokobetšago o tla godišwa.”+12 Ka morago ga moo a re le go motho yo a mo laleditšego: “Ge o lokiša dijo tša mosegare goba tša go lalela, o se ke wa bitša bagwera ba gago, bana beno, metswalo ya gago goba baagišani ba gago ba ba humilego. Mohlomongwe le bona ka nako e nngwe ba ka go laletša gomme seo e tla ba go go bušetša.13 Eupša ge o dira monyanya, o laletše badiidi, digole, dihlotša le difofu,+14 wena o tla thaba gobane bona ga ba na seo ba tlago go go bušetša sona. Gobane o tla bušetšwa tsogong+ ya ba ba lokilego.”15 Yo mongwe wa baenggotee le yena ge a ekwa tše, a re go yena: “Go thaba yo a jago senkgwa Mmušong wa Modimo.”+16 Jesu a re go yena: “Motho yo mongwe o be a lokišetša selalelo se segolo gomme a laletša ba bantši.+17 Ke moka a roma mohlanka wa gagwe ka nako ya selalelo gore a ye a re go bao ba laleditšwego: ‘Etlang,+ gobane dilo bjale di lokišitšwe.’18 Eupša ka moka ba thoma go nea mabaka a go se tle ga bona.+ Wa pele a re go yena: ‘Ke rekile tšhemo gomme ke swanetše go yo e bona; ke kgopela gore o ntokolle.’+19 Yo mongwe a re: ‘Ke rekile dijoko tše hlano tša dikgomo gomme ke yo di lekola; ke kgopela gore o ntokolle.’+20 Yo mongwe le yena a re: ‘Ke sa tšwa go nyala+ mosadi gomme ka lona lebaka le, nka se kgone go tla.’21 Ka gona, mohlanka yoo a tla a begela mong wa gagwe dilo tše. Ke moka mong wa ntlo a galefa gomme a re go mohlanka wa gagwe: ‘Tšwela ka ntle ka go akgofa ditseleng tše dikgolo le ditsejaneng tša motse gomme o tliše badiidi, digole, difofu le dihlotša.’+22 Mafelelong mohlanka yoo a re: ‘Mong wa ka, seo o se laetšego se dirilwe, fela go sa na le madulo.’23 Mong wa gagwe a re go mohlanka yoo: ‘Tšwela ditseleng+ le mafelong a ageleditšwego gomme o ba gapeletše gore ba tle, gore ntlo ya ka e tlale.+24 Gobane ke re go lena: Ga go le o tee wa batho ba bao ba bego ba laleditšwe yo a tlago go latswa dijo tša ka tša go lalela.’”+25 Bjale mašaba a magolo a be a sepela le yena, a retologa a re go ona:26 “Ge e ba motho a etla go nna gomme a rata* tatagwe, mmagwe, mosadi wa gagwe, bana ba gagwe, bana babo le dikgaetšedi tša gagwe go mpheta, ee, a rata gaešita le moya wa gagwe+ go mpheta, gona a ka se be morutiwa wa ka.+27 Mang le mang yo a sa rwalego kota ya gagwe ya tlhokofatšo a ntatela, a ka se be morutiwa wa ka.+28 Ka mohlala, ke mang wa lena yo a nyakago go aga tora a sa thomego ka go dula fase gomme a bala ditshenyegelo+ go bona ge e ba a na le mo go lekanego go ka e fetša?29 Ge go se bjalo, a ka thea motheo fela a se kgone go e fetša, ke moka bohle bao ba di bonago ba ka thoma go mo kwera,30 ba re: ‘Motho yo o thomile go aga eupša a se kgone go fetša.’31 Goba ke kgoši efe yeo e tšwago dira go yo lwa le kgoši e nngwe ntweng, e sa thomego ka go dula fase ya rerišana le ba bangwe mabapi le ge e ba e tla kgona ka dihlopha tša bahlabani ba dikete tše lesome (10 000) go yo lebeletšana le yeo e tlago go yona e na le ba dikete tše masomepedi (20 000)?+32 Ge e le gabotse, ge e ba e ka se kgone go dira bjalo, gona e tla re ge yela e sa le kgole, ya roma sehlopha sa batseta sa loba gore go be le khutšo.+33 Ka gona, le ka kgonthišega gore ga go le o tee wa lena yo a sa furalelego dilo tša gagwe ka moka+ yo a ka bago morutiwa wa ka.34 “Ge e le gabotse, letswai le lokile. Eupša ge e ba letswai ruri le tapa, le tla nokwa ka’ng?+35 Ga le a swanela mmu goba morole. Batho ba le lahlela ka ntle. Yo a nago le ditsebe tša go theetša, a a theetše.”+
Mengwalo ya tlase
^ Phetolelo ya lentšu ka lentšu e re, “a sa hloye.” Se se ra gore, “go rata motho ganyenyane.”


text:
Ba Ile ba Ikgafa ka go Rata
—Kua Taiwan
CHOONG KEON le Julie, e lego banyalani bao ga bjale ba lego nywageng ya magareng ga bo-30, ba thomile go hlankela e le babulamadibogo ba ka mehla kua Sydney, Australia, mo e ka bago nywaga e mehlano e fetilego. Choong Keon o re: “Re be re šoma mošomo wa nakwana wa boiphedišo gomme re phela bophelo bja manobonobo. Moo re bego re dula gona boemo bja leratadima e be e le bjo bo kgahlišago gomme le bophelo bo le bose. Re be re thabela go phela kgauswi le meloko le bagwera.” Go sa šetšwe seo, Choong Keon le Julie ba be ba sa iketla. Ka baka la’ng? Ba be ba tseba gore maemo a bona a be a ba dumelela go dira mo go oketšegilego tirelong ya Jehofa, eupša ba dikadika go dira diphetogo.
Ke moka, kopanong ya selete ya 2009, ba ile ba kwa polelo yeo e ilego ya ba kgoma kudu. Seboledi se ile sa bolela kudu ka bao ba bego ba ka katološa bodiredi bja bona. Se itše: “Anke le nagane ka mohlala wo: Mootledi a ka laola koloi ya gagwe gore e ye ka go le letshadi goba ka go le letona ge feela koloi yeo e sepela. Ka mo go swanago, Jesu a ka re hlahla gore re katološe bodiredi bja rena, eupša o dira seo ge feela re gata mogato—ge e ba re dira maiteko a magolo a go fihlelela pakane ya rena.” * Banyalani ba ba ile ba ikwa eka seboledi se bolela le bona ka go lebanya. Kopanong yona ye, go ile gwa boledišanwa le banyalani ba baromiwa bao ba hlankelago kua Taiwan. Ba ile ba bolela ka lethabo leo ba le hwetšago bodireding gomme ba gatelela gore go be go sa nyakega thušo e kgolo. Le lekgeng le, Choong Keon le Julie ba ile ba kwa eka mantšu ao a lebišitšwe go bona.
Julie o re: “Ka morago ga kopano yeo, re ile ra rapela Jehofa gore a re nee sebete sa gore re hudugele Taiwan.” O oketša ka gore: “Eupša re be re tšhogile, re dikadika go hudugela nageng e šele.” Lengwalo leo le ilego la ba thuša go dira phetho ke Mmoledi 11:4, yeo e rego: “Yo a šeditšego phefo a ka se bjale peu; yo a lebeletšego maru a ka se bune.” Choong Keon o re: “Re ile ra dira phetho ya gore re tlogele go ‘šetša phefo le go lebelela maru’ gomme re thome go ‘bjala le go buna.’” Ba ile ba rapela ka mo go tseneletšego ka taba yeo, ba bala diphihlelo tša baromiwa, ba ngwalelana di e-mail le bao ba šetšego ba hudugetše Taiwan, ba rekiša dikoloi tša bona le dithoto, ke moka ba hudugela Taiwan ka morago ga dikgwedi tše tharo.
GO HWETŠA LETHABO LA GO DIRA BOBOLEDI
Bana babo rena le dikgaetšedi ba ka godimo ga ba 100 bao ba tšwago dinageng dišele ga bjale ba hlankela mafelong ao go nyakegago bagoeledi ba oketšegilego ba Mmušo kua Taiwan. Ba tšwa Australia, Brithania, Canada, Fora, Japane, Korea, Sepania le United States, gomme ke ba nywaga ya magareng ga e 21 le e 73. Gare ga bona go na le dikgaetšedi tše di sa nyalwago tša ka godimo ga tše 50. Ke’ng seo se thušitšego bana babo rena ba le dikgaetšedi bao ba fišegago go dira boboledi nageng e šele? Anke re kweng.
Laura, e lego kgaetšedi yo a sa nyalwago yo a tšwago Canada, o hlankela e le mmulamadibogo ka bodikela bja Taiwan. Eupša o thomile go rata go ya tšhemong nywageng e ka bago e lesome e fetilego. Laura o re: “Ke be ke sa thabele bodiredi ka ge ke be ke sa tšee karolo ka botlalo go bjona.” Ke moka bagwera ba gagwe ba kua Canada ba ile ba mo kgopela gore a ye le bona Mexico go yo dira boboledi moo kgwedi ka moka. Laura o oketša ka gore: “Leo e be e le lekga la mathomo ke tšea karolo ka botlalo bodireding gomme ka makala ke bo thabela!”
Phihlelo yeo e thabišago e ile ya kgothaletša Laura go naganišiša ka go hudugela phuthegong ya leleme lešele kua Canada. O ile a ingwadiša klaseng ya go ithuta se-China, a hlankela sehlopheng sa se-China, gomme a ipeela pakane ya go hudugela Taiwan, ke moka a fihlelela pakane yeo ka September 2008. Laura o re: “Go ntšere mo e ka bago ngwaga gore ke ikwe ke le gae, eupša ga bjale ga ke lore go boela Canada.” O ikwa bjang ka modiro wa boboledi? O re: “Ga bjale ke tloga ke o thabela. Ga go na seo se nkgotsofatšago go feta go bona barutwana ba Beibele ba fetoša maphelo a bona ge ba dutše ba tseba Jehofa. Go hlankela Taiwan go nneile sebaka sa go latswa lethabo leo le legolo ka makga a mantši.”
GO LEBELETŠANA LE GO SE TSEBE LELEME GABOTSE
Brian le Michelle, e lego banyalani bao ba lego nywageng ya magareng ga bo-30 bao ba tšwago United States ba ile ba hudugela Taiwan mo e ka bago nywaga e seswai e fetilego. Mathomong ba be ba nagana gore ga ba dire mo go lekanego bodireding. Eupša moromiwa yo a nago le phihlelo o ile a ba botša gore: “Le ge le ka nea motho pampišana feela, le swanetše go gopola gore mohlomongwe ke la mathomo motho yoo a ekwa ka Jehofa. Ka gona le se ke la nagana gore ga le dire mo go lekanego!” Kgothatšo yeo e ile ya thuša Brian le Michelle kudu gore ba se ke ba lahlela toulo. Ngwanabo rena yo mongwe o ile a ba botša gore: “E le gore le se ke la nyama, le se ke la hlahloba tšwelopele ya lena ya go ithuta se-China letšatši le letšatši, eupša le e hlahlobe nako e nngwe le e nngwe ge le etšwa kopanong.” Ba ile ba dira sona seo gomme lehono ke babulamadibogo ba atlegago.
Ke’ng seo se ka go kgothaletšago gore o ithute leleme lešele? Leka go etela naga yeo o ka ratago go hlankela go yona. Eya dibokeng tša moo, gwerana le bana babo rena le dikgaetšedi ba moo gomme o sepele le bona modirong wa boboledi. Brian o re: “Ka morago ga gore o lemoge gore batho ba bantši ba arabela gabotse molaetšeng wa Mmušo le go bona lerato le borutho la bana babo rena le dikgaetšedi, o tla tutueletšega go hlankela nageng e šele.”
GO THWE’NG KA MOŠOMO WA BOIPHEDIŠO?
Babulamadibogo ba bantši bao ba hlankelago moo go nyakegago bagoeledi ba oketšegilego ba Mmušo kua Taiwan ba iphediša ka go ruta Seisemane. Kristin le Michelle ba rekiša dihlapi. Kristin o re: “E be e le la mathomo ke dira seo, eupša mošomo wo o nthuša gore ke dule nageng ye.” Ge nako e dutše e eya, Kristin o ile a hwetša batho bao ba mo rekelago ka mehla. Mošomo wo wa nakwana o mo thuša gore a kgone go hlokomela yena le mosadi wa gagwe, e bile o ba nea nako e lekanego ya go phetha modiro wo ba o tletšego nageng yeo, e lego wa bobulamadibogo, modiro wa go rea batho.
“IPSHINE KA TIRELO”
William le Jennifer, e lego banyalani bao ba tšwago United States, ba fihlile Taiwan nywageng e ka bago e šupa e fetilego. William o re: “Ka dinako tše dingwe ke be ke lapa ka ge ke be ke swanetše go ithuta leleme le lefsa, ka mo ke le mmulamadibogo, ke hlokomela phuthego e bile ke hlokomela lapa.” Ke’ng seo se ba thušitšego gore ba atlege le go dula ba thabile? Ba ile ba ipeela dipakane tšeo ba ka kgonago go di fihlelela. Ka mohlala, ge ba be ba ithuta se-China ga se ba ka ba nyaka go se tseba ka ponyo ya leihlo, ka go re’alo ga se ba ka ba nyama kudu ge go be go bonagala eka ga ba sware dilo ka pela.
William o re o gopola molebeledi yo mongwe wa mosepedi a mmotša gore: “Ipshine ka tirelo.” Ka morago ga go ipeela pakane ya moya, re swanetše go thabela megato yeo re e tšeago go re thuša go e fihlelela. William o re go diriša keletšo yeo go thušitše yena le mosadi wa gagwe go fetofetoga le maemo, go theetša keletšo ya bana babo rena ba lefelong leo bao ba nago le boikarabelo le go fetoša tsela yeo ba bego ba dira dilo ka yona e le gore ba kgone go atlega bodireding nageng yeo. O oketša ka gore: “Keletšo yeo e ile ya re thuša le gore re thabele botse bja sehlakahlakeng seo re bego re hlankela go sona.”
Go swana le William le Jennifer, Megan, e lego kgaetšedi wa mmulamadibogo yo a sa nyalwago yo a tšwago United States, o ipshina ka tirelo ge a dutše a katanela go fihlelela pakane ya gagwe ya go bolela se-China gabotse. Mafelobekeng a mangwe le a mangwe o šoma gotee le sehlopha sa bagoeledi bao ba dirago boboledi tšhemong yeo e kgahlišago—boemakepeng bja Kaohsiung, e lego boemakepe bjo bogologolo bja Taiwan. Megan o ile a kgona go bolela ditaba tše dibotse dikepeng tše dintši gomme a bolela le barei ba dihlapi bao ba tšwago Bangladesh, India, Indonesia, Philippines, Thailand le Vanuatu. Megan o re: “Ka ge barei ba dihlapi ba sa dule nako e telele moo boemakepeng, re ba swarela thuto ya Beibele di tloga fase. Gore ke kgone go ba fihlelela ka moka, gantši ke ithuta le ba bane goba ba bahlano ka nako e tee.” Se-China sa gagwe se bjang? O re: “Ke duma eka nka ithuta sona ka pela, eupša ga ke lebale seo ngwanabo rena yo mongwe a ilego a mpotša sona ge a be a re: ‘A re direng sohle seo re ka se kgonago, gomme Jehofa o tla re thuša go phetha bodiredi bja rena.’”
NYAKIŠIŠA KA LEFELO LEO O NYAKAGO GO HLANKELA GO LONA
Pele ga ge Cathy, yo a tšwago Brithania a ka hudugela nageng e šele, o ile a dira nyakišišo ka naga e bolokegilego yeo kgaetšedi yo a sa nyalwago a ka hlankelago go yona. O ile a rapela Jehofa ka taba yeo gomme a ngwalela diofisi tša makala tše mmalwa, a botšiša ka dikotsi tšeo di ka welago dikgaetšedi tšeo di sa nyalwago. Ka morago ga moo, o ile a naganišiša ka dikarabo tša mangwalo a gagwe gomme a kgetha Taiwan.
Ka 2004, ge Cathy a be a na le nywaga e 31, o ile a hudugela Taiwan, moo a phelago bophelo bjo bonolo. O re: “Ke ile ka botšiša bana babo rena le dikgaetšedi ba moo ka mafelo a makaone ao nka rekago dienywa le merogo ka theko ya tlase. Keletšo ya bona e botse e nthušitše go seketša tšhelete.” Ke’ng seo se mo thušago go phela bophelo bjo bonolo? Cathy o re: “Gantši ke rapela Jehofa gore a nthuše go kgotsofalela dijo tše bonolo tšeo ke di jago gotee le diaparo tše di hlomphegago tšeo ke nago le tšona. Ke bona gore Jehofa o araba dithapelo tša ka ka go nthuša gore ke tsebe dilo tšeo ke di hlokago le go nthuša gore ke kgotsofale gaešita le ge ke se na dilo ka moka tšeo ke di nyakago.” O oketša ka gore: “Ke thabela go phela bophelo bjo bonolo ka gobane seo se nthuša gore ke tsepamiše monagano wa ka dilong tša moya.”
Lega go le bjalo, Cathy ga a phele bophelo bjo bonolo feela eupša gape o a bo thabela. O hlalosa lebaka la seo ka gore: “Ke dira boboledi lefelong leo batho ba bantši ba arabelago gabotse ditabeng tše dibotse. Seo se a nthabiša e le ruri!” Ge a be a fihla Taiwan, motseng woo a thomilego go hlankela e le mmulamadibogo go wona go be go na le diphuthego tše pedi feela tša se-China, eupša lehono go na le diphuthego tše šupa. Cathy o re: “Ruri go bona ka mahlo koketšego yeo e makatšago le go tšea karolo modirong wa puno go dira gore letšatši le letšatši ke thabe!”
‘BA BE BA TLOGA BA NTLHOKA!’
Choong Keon le Julie bao go boletšwego ka bona mathomong a sehlogo se ba tšwela pele bjang tirelong ya bona? Mathomong Choong Keon o be a ikwa eka go se tsebe se-China gabotse go mo dira gore a hloke mohola ka phuthegong. Eupša bana babo rena ba moo ba be ba sa mo lebelele ka tsela yeo. Choong Keon o re: “Ge phuthego ya rena e be e arolwa go ba diphuthego tše pedi, ke ile ka newa boikarabelo bjo bo oketšegilego ka ge ke be ke le mohlanka wa bodiredi. Ka nako yeo, ke ile ka ikwa gore ke hlankela moo go nago le tlhokagalo e kgolo.” Choong Keon o bolela a myemyela gore: “Tlhokagalo yeo e be e le e kgolo kudu moo ba bego ba tloga ba ntlhoka!” Lehono, o hlankela e le mogolo. Julie o oketša ka gore: “Re kgotsofetše e bile re hweditše lethabo leo re sa kago ra ba le lona. Morero wa rena wa go tla mo e be e le go tlo thuša, eupša gona bjale go holegile rena. Ruri re leboga Jehofa ge a re dumeletše go hlankela mo!”
Dinageng tše dintši, go sa dutše go nyakega bašomi ba oketšegilego punong ye ya moya. Na o kgauswi le go fetša sekolo gomme o ipotšiša ka seo o tlago go se dira ka bophelo bja gago? Na ga se wa nyala goba go nyalwa gomme o kganyoga go dirišwa ka mo go oketšegilego ke mokgatlo wa Jehofa? Na o ka rata gore lapa la gago le be le dinako tše di kgahlišago tirelong ya Jehofa? Na o rotše modiro, gomme o na le phihlelo ya bohlokwa ya bophelo ka moka yeo o ka e abelanago le ba bangwe? O tla šegofatšwa kudu ge o ka phetha ka go katološa bodiredi bja gago ka go hlankela moo go nyakegago bagoeledi ba oketšegilego ba Mmušo.
^ ser. 3 Bala puku ya “Go Nea Bohlatse bjo bo Tletšego” ka Mmušo wa Modimo, kgaolo 16, dirapa 5-6.


text:
OCTOBER 24, 2016
UNITED STATES
Dihlatse di Rulaganya Modiro wa Tlhakodišo ka Morago ga Kotsi ya Ledimo le Legolo Leo le Bitšwago Matthew
Dihlatse tša Jehofa di šoma gore di thuše badumedigotee le tšona le ba bangwe bao ba wetšwego ke kotsi ya mafula a ledimo le legolo leo le bitšwago Matthew, leo le ilego la hlasela dihlakahlaka tša Bahamas, tša Caribbean le borwabohlabela bja United States mathomong a October 2016.
Mo e ka bago seripagare sa Dihlatse tša Jehofa tše 1 400 kua Bahamas di wetšwe ke kotsi ya mafula a ledimo le legolo. Dijo, meetse le dilo tše dingwe tša bohlokwa di ile tša romelwa mafelong a mabedi gore go hlokomelwe dinyakwa tša Dihlatse tšeo.
Kua Cuba, magae a 124 a Dihlatse a ile a senyega kudu gomme a 31 ga a sa le gona.
Dihlatse tša ka godimo ga tše 700 kua Haiti di ile tša šala di se na mo di dulago ka baka la mafula a ledimo le legolo. Magae a Dihlatse a 73 le mafelo a mane a borapedi di ile tša senyega kudu. Magae a mangwe a 274 gotee le mafelo a mangwe a borapedi a 15 di ile tša senyega. Batho bao ba kgomilwego ke kotsi yeo ba ile ba newa dijo le dihlare gomme bao ba se nago madulo ba ile ba rekelwa ditente tša go dula ka nakwana.
Kua United States, mafula a ledimo le legolo a ile a senya magae a 125 a Dihlatse. Dipego di bontšha gore tshenyo e kgolo e bakilwe ke meetse ao a tšwago dinokeng tšeo di tletšego wa go falala ka baka la mafula.
Sehlopha se Bušago sa Dihlatse tša Jehofa se rulaganya modiro wa tlhakodišo se le ntlongkgolo ya rena go dirišwa meneelo ya modiro wa lefase ka moka wa Dihlatse. Seboleledi sa Dihlatse tša Jehofa e lego David A. Semonian, o re: “Le ge go se na Dihlatse tše di hlokofetšego, re kwela bohloko bao ba hlokofaletšwego ke baratiwa ba bona kotsing ye.”
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, 1-718-560-5000
Bahamas: Maxwell Dean, 1-242-422-6472
Haiti: Daniel Lainé, 509-2813-1560


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 14:1-32
14 Jehofa o tla gaugela Jakobo,+ a buša a kgetha Baisiraele;+ o tla ba khutšiša nageng ya gabo bona,+ badiiledi ba tla ba le bona gomme ba tla ikopanya le ba ntlo ya Jakobo.+2 Merafo e tla ba tšea ya ba iša lefelong la bona gomme ba ntlo ya Isiraele ba tla e tšea ya ba leruo la bona nageng ya Jehofa, ya ba bahlanka ba banna le ba basadi;+ ba ntlo ya Isiraele e tla ba bathopi+ ba bao ba bego ba ba thopile gomme ba tla buša bao ba bego ba ba gapeletša go šoma.+3 Go tla direga gore mohlang Jehofa a le khutšiša bohlokong bja lena le khuduegong ya lena le bokgobeng bjo thata bjoo le bego le le makgoba go bjona,+4 le hlabele kgoši ya Babilona seema se le re:“Go tlile bjang gore yo a bego a gapeletša ba bangwe mošomo a kgaotše seo, le gore kgatelelo e fele?+5 Jehofa o robile kgati ya ba kgopo, wona molamo wa babuši,+6 yena yo a otlago merafo ka kotlo a sa kgaotše+ gomme a galefile, a e fenya a galefile o šoro ka go e tlaiša a sa kgaotše.+7 Lefase ka moka le khuditše,+ le imologile kgakanegong. Batho ba hlalala ka mekgoši ya lethabo.+8 Dihlare tša mejunipere+ gotee le tša metsedara ya Libanoni le tšona di go thabetše, di re: ‘Ga e sa le o robala lehung, ga go na moremi wa dihlare+ yo a re remago.’9 “Gaešita le Bodulabahu*+ ka tlase bo huduegile ka baka la gago e le gore bo go gahlanetše ge o tsena. Bao ba hwilego*+ bo ba tsošitše ka baka la gago, e lego baetapele ka moka ba lefase ba bagateledi.*+ Bo emišitše dikgoši ka moka tša ditšhaba didulong tša tšona tša bogoši.+10 Ka moka ba bolela ka go hlaboša ba re go wena: ‘A ruri le wena o fokodišitšwe go swana le rena?+ Na o dirilwe gore o swane le rena?+11 Boikgantšho bja gago bo fološeditšwe Bodulabahu,* e lego modumo wa dikwadi+ tša gago. Diboko di ikadile wa bolao ka tlase ga gago; kobo ya gago ke diboko.’+12 “Agaa, o wele legodimong,+ wena yo a phadimago, morwa wa mahube! Agaa, o wišeditšwe lefaseng,+ wena yo a bego a golofatša ditšhaba!+13 Wena pelong ya gago o itše: ‘Ke tla rotogela magodimong.+ Ke tla kukela sedulo sa ka sa bogoši+ ka godimo ga dinaledi+ tša Modimo, ka dula thabeng yeo go bokanwago go yona,+ dikarolong tša kgole kudu tša ka leboa.+14 Ke tla rotogela mafelong a ka godimo ga maru;+ ke tla dira gore ke swane le Yo Godimodimo.’+15 “Lega go le bjalo, o tla fološetšwa Bodulabahu,*+ kua tlasetlase moleteng.+16 Bao ba go bonago ba tla go tsepelela; ba tla go lekodišiša, ba re: ‘Na yo ke yena motho yo a bego a ferekanya lefase, yo a bego a šišinya mebušo,+17 yo a dirilego gore naga e enywago e etše lešoka le yoo a phekgotšego metse+ ya yona, yo a sa kago a bulela bagolegwa ba gagwe tsela ya go boela gae?’+18 Dikgoši tše dingwe ka moka tša ditšhaba, ka moka ga tšona di robetše letagong, e nngwe le e nngwe lebitleng la yona.+19 Ge e le wena, o lahlilwe o se na moo o bolokelwago gona,+ go etša lehlogedi le le lahlilwego, o khupeditšwe ke batho bao ba bolailwego ka go hlabja ka lerumo bao ba yago fase maswikeng a molete,+ bjalo ka setopo se se gataketšwego.+20 O ka se bolokwe le dikgoši lebitleng, ka gobane o sentše naga ya gago gomme o bolaile batho ba gago. Maina a bana ba badirabobe a ka se bolelwe go iša mehleng ya neng le neng.+21 “Lokišang lefelo la bohlabelo bakeng sa barwa ba gagwe ka baka la molato wa borakgolokhukhu+ ba bona, e le gore ba se eme gomme ba rua lefase le go tlatša naga e enywago ka metse.”+22 “Ke tla ba tsogela matla,”+ o re’alo Jehofa wa madira.“Babilona ke tla fediša leina,+ mašaledi, bana le ditlogolo,”+ o re’alo Jehofa.23 “Ke tla e dira lefelo la dinoko le megobe ya mahlaka, ka e swiela ka leswielo la phedišo,”+ o re’alo Jehofa wa madira.24 Jehofa wa madira o enne,+ a re: “Ruri go tla direga seo ke se nagannego, seo ke se rerilego se tla phethega,+25 e le gore ke fediše Baasiria nageng+ ya ka le gore ke ba gatakele dithabeng+ tša ka; gore joko ya bona e tloge godimo ga batho ba ka le gore morwalo wa bona o tloge magetleng+ a batho ba ka.”26 Wo ke morero wo o rerilwego malebana le lefase ka moka, gomme se ke seatla seo se otlolotšwego go lwa le ditšhaba ka moka.27 Jehofa wa madira o rerile,+ ke mang yo a ka senyago morero wa gagwe?+ O otlolotše seatla sa gagwe, ke mang yo a ka se gomišago?+28 Ngwageng woo Kgoši Ahasi a hwilego+ ka wona go ile gwa rolwa molaetša wo o matla:29 “Lena Bafilisita+ ka moka, le se ke la thaba+ ka ge molamo wa yo a le otlago o robegile.+ Peung ya noga+ go tla tšwelela noga ya mpholo+ gomme seenywa sa yona e tla ba noga ya mollo e fofago.+30 Maitšibulo a babotlana a tla ja, badiidi bona ba tla robala ba bolokegile.+ Peu ya gago ke tla e bolaya ka tlala gomme mašaledi a gago a tla bolawa.+31 Gololang, lena dikgoro! Hlaba mokgoši, wena motse! Lena Bafilisita ka moka, nyamang! Ka gobane go rotoga muši ka leboa gomme ga go yo a ikarolago madireng.”+32 Ke eng seo motho a tla se botšago batseta+ ba setšhaba? O tla ba botša gore Jehofa o theile motheo wa Tsione,+ gomme bahlaki ba setšhaba sa gagwe ba tla tšhabela go yona.


text:
LEMETLETŠO
Pono ya Beibele ka Tlhalo le Karogano
Jehofa o letetše gore banyalani ba dule ba botegela keno ya lenyalo. Jehofa ge a be a kopanya batho ba pele lenyalong o ile a re: “Monna . . . a [kgomarele] mosadi wa gagwe gomme bona e tla ba nama e tee.” Ka morago, Jesu o ile a boeletša polelwana yeo gomme a oketša ka gore: “Ka baka leo, se Modimo a se tlemagantšego jokong go se be le motho yo a se aroganyago.” (Genesi 2:24; Mateo 19:3-6) Ka gona, Jehofa le Jesu ba lebelela lenyalo e le tlemo ya nako e telele yeo e fedišwago feela ke ge molekane yo mongwe a ehwa. (1 Bakorinthe 7:39) Ka ge lenyalo e le thulaganyo e kgethwa, tlhalo ga se ya swanelwa go tšewa gabohwefo. Ge e le gabotse, Jehofa o hloile ditlhalo tšeo di sa thewago Mangwalong.—Maleaki 2:15, 16.
Motheo wa Mangwalo wa tlhalo ke ofe? Jehofa o hloile bohlotlolo le bootswa. (Genesi 39:9; 2 Samuele 11:26, 27; Psalme 51:4) Ruri, o bona bootswa e le bjo bobe kudu moo a dumelelago gore e be motheo wa tlhalo. (Bakeng sa tshekatsheko ya seo se bolelwago ke bootswa, eya go Kgaolo 9, serapa 7, moo go bolelwago ka bootswa.) Jehofa o nea molekane yo a se nago molato tshwanelo ya gore a dire phetho ya ge e ba a nyaka go tšwela pele a dula le molekane yo a nago le molato goba go hlala. (Mateo 19:9) Ka gona, ge e ba molekane yo a se nago molato a nyaka go hlala, o tla ba a sa gate mogato woo Jehofa a o hloilego. Lega go le bjalo, phuthego ya Bokriste ga e kgothaletše motho le ge e le ofe gore a hlale. Ge e le gabotse, maemo a mangwe a ka dira gore molekane yo a se nago molato a tšwele pele a dula le molekane yo a nago le molato, kudukudu ge e ba molekane yoo a tloga a itshola. Lega go le bjalo, taba ke gore bao ba nago le motheo wa Mangwalo wa go hlala ba swanetše go itirela phetho gomme ba lebeletšane le ditlamorago le ge e le dife tša yona tšeo di ka tšwelelago.—Bagalatia 6:5.
Maemong a mangwe a feteletšego, Bakriste ba bangwe ba ile ba phetha ka gore ba arogane le balekane ba bona ba lenyalo goba ba ba hlale gaešita le ge balekane bao ba se ba otswa. Boemong bjo bjalo, Beibele e bolela ka go lebanya gore yo a tlogelago molekane wa gagwe “a dule a se a nyalwa goba go sego bjalo a boelane le [molekane] wa gagwe.” (1 Bakorinthe 7:11) Mokriste yo bjalo ga a lokologa gore a be le segwera le motho yo mongwe ka kgopolo ya gore a tsene lenyalong gape. (Mateo 5:32) Anke o ele hloko maemo a feteletšego a mmalwa ao batho ba bangwe ba a lebelelago e le mabaka a motheo a karogano.
Go gana go fepa lapa ka boomo. Lapa e ka ba leo le hlokago, la se be le dilo tša motheo tša bohlokwa bophelong, ka gobane monna a palelwa ke go le fepa, gaešita le ge a le boemong bjo bobotse bja go ka dira bjalo. Beibele e re: “Ge e ba motho a sa babalele . . . ditho tša lapa la gagwe, o latotše tumelo gomme ke yo mobe go feta motho yo a se nago tumelo.” (1 Timotheo 5:8) Ge e ba monna yoo a gana go fetola ditsela tša gagwe, mosadi a ka dira phetho ya ge e ba a nyaka go šireletša bophelo bja gagwe le bja bana ba gagwe ka go arogana le yena go ya ka molao. Go ba gona, bagolo ba Bakriste ba swanetše go ba šedi kudu ge ba hlahloba tatofatšo ya gore Mokriste o gana go fepa lapa la gagwe. Go gana ga motho go hlokomela lapa la gagwe go ka feleletša ka gore a kgaolwe.
Go tlaišwa ka mo go feteletšego mmeleng. Molekane yo a gobošago molekane wa gagwe e ka ba yo šoro mo e lego gore o gobatša mmele wa molekane wa gagwe e bile o bea bophelo bja yena molekane yo a mo gobošago kotsing. Ge e ba molekane yo a gobošago molekane wa gagwe e le Mokriste, bagolo ba phuthego ba swanetše go nyakišiša ditatofatšo tšeo. Go tlalelana ka bogale le boitshwaro bja bošoro ke dilo tšeo di ka dirago gore motho a kgaolwe.—Bagalatia 5:19-21.
Go bea bophelo bja moya kotsing. Molekane a ka leka go phegelela go thatafaletša molekane wa gagwe gore a se latele borapedi bja therešo goba a ka ba a leka go gapeletša molekane wa gagwe gore a robe ditaelo tša Modimo ka tsela e itšego. Boemong bjoo, molekane yo a lego kotsing o tla swanelwa ke go dira phetho ya ge e ba tsela feela ya gore “Modimo ke mmuši yo re swanetšego go mo kwa go e na le go kwa batho” ke gore a arogane le molekane wa gagwe ka molao.—Ditiro 5:29.
Ditabeng ka moka tšeo di akaretšago maemo a bjalo a feteletšego ao a sa tšwago go ahlaahlwa, ga go motho yo a swanetšego go gatelela molekane yo a se nago molato gore a arogane le molekane yo a nago le molato goba gore a tšwele pele a dula le yena. Le ge bagwera ba moya bao ba godilego ka tsebo le bagolo ba ka nea thekgo le keletšo yeo e theilwego Beibeleng, ba ka se tsebe ditaba ka moka tša seo se diregago magareng ga monna yoo le mosadi yoo. Ke Jehofa feela yo a ka tsebago seo. Go ba gona, mosadi wa Mokriste o tla be a bontšha go se hlomphe Modimo goba thulaganyo ya lenyalo ge e ba a ile a feteletša bogolo bja mathata a gagwe a ka gae e le gore a arogane le monna wa gagwe, goba monna e le yena a nyakago gore a arogane le mosadi wa gagwe. Jehofa o tseba maanomabe le ge e le afe ao motho a a logago gore a arogane le molekane wa gagwe, go sa šetšwe kamoo a ka lekago gore a ute seo. Ka kgonthe, “dilo ka moka di hlobotše e bile di molaleng mahlong a yo re ikarabelago go yena.” (Baheberu 4:13) Eupša ge e ba boemo bjo kotsi o šoro bo tšwela pele bo sa kgaotše, ga go na motho yo a swanetšego go swaya phošo Mokriste yoo a bonego go le kaone gore mafelelong a kgethe go arogana le molekane wa gagwe. Mafelelong, “ka moka re tla ema pele ga sedulo sa kahlolo sa Modimo.”—Baroma 14:10-12.


text:
Anke Ee ya Lena e be Ee
“Anke ‘ee’ ya lena e be ee, ‘aowa’ ya lena e be aowa.”—MAT. 5:37.
1. Ke eng seo Jesu a se boletšego ka go dira dikeno, gona ka baka la’ng?
KA KAKARETŠO, Bakriste ba therešo ga ba gapeletšege go dira dikeno. Se ke ka gobane ba kwa Jesu, yo a itšego: “Anke ‘ee’ ya lena e be ee, ‘aowa’ ya lena e be aowa.” O be a bolela gore motho o swanetše go phelela lentšu la gagwe. Pele ga ge Jesu a ka bolela taelo yeo, o itše: “Le se ke la ena le gatee.” O boletše seo gobane a be a sola mokgwa woo batho ba bantši ba bego ba tlwaetše go o diriša dipoledišanong tša bona wa go rata go ena, le ge ba be ba sa ikemišetša go dira seo ba bego ba se bolela. Ka go bolela “se se fetago” go fo re Ee goba Aowa ge ba be ba holofetša go dira selo se itšego, batho ba bjalo ba ka ba ba bontšha gore ge e le gabotse ga ba botege, ka go re’alo ba tutuetšwa ke “yo mobe.”—Bala Mateo 5:33-37.
2. Hlalosa lebaka leo go sa fošagalago ka mehla gore batho ba dire dikeno.
2 Na mantšu a Jesu a bolela gore go dira keno le ge e le efe go fošagetše? Ke ka baka la’ng re re’alo? Go etša ge re ithutile sehlogong se se fetilego, Jehofa Modimo le mohlanka wa gagwe yo a lokilego Aborahama ba ile ba dira dikeno ditabeng tše bohlokwa. Le gona, Molao wa Modimo o be o nyaka gore go dirwe dikeno ge go rarollwa dikgakgano. (Ek. 22:10, 11; Num. 5:21, 22) Ka gona, go ka nyakega gore Mokriste a ene gore o tla bolela therešo ge a nea bohlatse ka kgorong ya tsheko. Goba maemong a mangwe a sa tlwaelegago, Mokriste a ka hwetša go nyakega gore a dire keno ya go kgonthišetša ba bangwe ka maikemišetšo a gagwe goba go thuša gore taba e itšego e rarollwe. Ge e le gabotse, ge Jesu a be a enišwa ke moperisita yo a phagamego, ga se a ka a gana eupša o ile a botša Sanhedrine ya Bajuda therešo. (Mat. 26:63, 64) Lega go le bjalo, Jesu ga se a ka a direla motho keno. Eupša ge a be a gatelela gore molaetša wa gagwe o swanetše go botwa, gantši ge a rola taba o be a thoma ka go bolela mantšu a moswananoši a rego: “Ruriruri ke re go lena.” (Joh. 1:51; 13:16, 20, 21, 38) Anke re boneng se sengwe gape seo re ka ithutago sona go tšwa mohlaleng wa Jesu, wa Paulo le wa ba bangwe bao Ee ya bona e bego e le Ee.
JESU—MOHLALA O MOBOTSEBOTSE
3. Ke eng seo Jesu a ilego a se holofetša Modimo thapelong, gomme Tatagwe wa legodimong o ile a arabela bjang?
3 “Bona! Ke tlile . . . go dira thato ya gago, wena Modimo.” (Baheb. 10:7) Ka mantšu ao a kwagalago, Jesu o ile a ineela go Modimo gore a dire tšohle tšeo di bego di porofetilwe mabapi le Peu e holofeditšwego, go akaretša le gore o be a tla ‘longwa serethe’ ke Sathane. (Gen. 3:15) Ga go motho le o tee yo a kilego a ithaopela go rwala boikarabelo bjo bjalo bjo boima. Jehofa o ile a bolela a le legodimong gore o bota Morwa wa gagwe ka mo go feletšego, gaešita le ge a ile a se nyake gore Jesu a ikane gore o tla phelela lentšu la gagwe.—Luka 3:21, 22.
4. Jesu o ile a fihla bokgoleng bofe gore Ee ya gagwe e be Ee?
4 Jesu ka mehla o be a dira seo a se bolelago ka go dira gore Ee ya gagwe e be Ee. Jesu ga se a ka a dumelela selo le ge e le sefe go mo aroša go phetha thomo yeo a e hweditšego go Tatagwe ya go bolela ditaba tše dibotse tša Mmušo wa Modimo le go dira barutiwa bathong ka moka bao Modimo a bego a ba gogela go yena. (Joh. 6:44) Beibele e hlalosa bokgole bjoo Jesu a ilego a phelela therešo ka gona ge e re: “Go sa šetšwe gore dikholofetšo tša Modimo ke tše dintši gakaakang, di bile Ee ka yena.” (2 Bakor. 1:20) Ruri Jesu ke mohlala o mobotsebotse wa motho yo a ilego a phelela seo a se holofeditšego Tatagwe. Ga bjale anke re eleng hloko mohlala wa motho yo a ilego a dira sohle seo a ka se kgonago go ekiša Jesu.
PAULO—MONNA YO A PHELETŠEGO LENTŠU LA GAGWE
5. Moapostola Paulo o re beetše mohlala ofe?
5 “Ke dire’ng Morena?” (Dit. 22:10) Ka mantšu ao a tšwago pelong, Paulo, yoo ka nako yeo a bego a bitšwa Saulo, o ile a latela tlhahlo e tšwago go Morena Jesu yo a tagafaditšwego, yoo a bego a iponagaditše go yena ponong go mo thibela gore a se sa hlwa a tlaiša barutiwa ba Kriste. Ka baka la tiragalo yeo, Saulo ka boikokobetšo o ile a itsholela tsela ya gagwe ya nakong e fetilego ya bophelo, a kolobetšwa gomme a amogela kabelo e kgethegilego ya gore a nee bohlatse ka Jesu gare ga ditšhaba. Go tloga nakong yeo go ya pele, Paulo o ile a dula a bitša Jesu gore ke “Morena” wa gagwe, gomme a dira dilo ka go dumelelana le polelwana yeo go ba go fihla mafelelong a bophelo bja gagwe bja mo lefaseng. (Dit. 22:6-16; 2 Bakor. 4:5; 2 Tim. 4:8) Paulo o be a sa swane le ba bangwe bao Jesu a boletšego ka bona gore: “Ka gona, ke ka baka la’ng le mpitša Morena, Morena, eupša le sa dire dilo tše ke di bolelago?” (Luka 6:46) Ee, Jesu o letetše gore bohle bao ba amogelago gore ke Morena wa bona ba phelele lentšu la bona, go etša ge moapostola Paulo a dirile.
6, 7. (a) Ke ka baka la’ng Paulo a ile a fetoša thulaganyo ya gagwe ya gore a boele Korinthe, gomme ke ka baka la’ng seo se bego se bolelwa ke bao ba bego ba mo swaya diphošo se be se sa kwagale? (b) Re swanetše go lebelela bjang bao ba kgethilwego go etelela pele gare ga rena?
6 Paulo o ile a phatlalatša ka phišego molaetša wa Mmušo go dikologa Asia Minor go ba go fihla Yuropa, a hloma diphuthego e bile a di etela gape. Ka dinako tše dingwe, o ile a bona go swanetše gore a dire keno ya gore seo a bego a se ngwadile e be e le therešo. (Bagal. 1:20) Ge ba bangwe kua Korinthe ba be ba latofatša Paulo ka gore ga a botege, o ile a itwela ka go ngwala gore: “Modimo a ka holofelwa gore seo re le botšago sona ga se Ee yeo e lego Aowa.” (2 Bakor. 1:18) Nakong ya ge a be a ngwala mantšu ao, Paulo o be a tlogile Efeso gomme a phatša Matsedonia a lebile Korinthe. Mathomong, o be a rulagantše go boela Korinthe pele ga ge a ka ya Matsedonia. (2 Bakor. 1:15, 16) Eupša go swana le modirong wa balebeledi ba basepedi lehono, ka dinako tše dingwe dithulaganyo tša go etela diphuthego di ka fetošwa. Diphetogo tše bjalo ga di dirwe ka mabaka a sa kwagalego le a boithati, eupša di dirwa ka baka la maemo a itšego a tšhoganetšo. Mo tabeng ya Paulo, lebaka leo a ilego a diegiša ketelo ya gagwe ya go ya Korinthe e be e le gore phuthego yeo e holege. Go bjalo bjang?
7 Nako e itšego ka morago ga gore Paulo a dire dithulaganyo tša gagwe tša mathomo, o ile a kwa ditaba tše di hlobaetšago tša gore Bakorinthe ba be ba dumeletše go se kwane gotee le boitshwaro bjo bo gobogilego gare ga bona. (1 Bakor. 1:11; 5:1) E le gore a lokiše boemo bjoo, o ile a ngwala keletšo e matla lengwalong la gagwe la pele leo a le ngwaletšego Bakorinthe. Ke moka, go e na le gore a sese ka go lebanya go tloga Efeso go ya Korinthe, Paulo o ile a phetha ka gore a nee bana babo nako e lekanego ya gore ba diriše keletšo ya gagwe e le gore ge mafelelong a fihla moo, ketelo ya gagwe e tle e be e agago le go feta. E le gore a ba bontšhe go rereša ga lebaka la gagwe la gore a dire phetogo yeo, Paulo o ngwadile lengwalong la gagwe la bobedi leo le yago go bona gore: “Ke bitša Modimo gore e be hlatse ya go ntatofatša gore ge ke sešo ka tla Korinthe, ke ka gobane ke le babalela.” (2 Bakor. 1:23) Anke le ka mohla re se swane le bao ba ilego ba swaya Paulo diphošo; go e na le moo, anke re hlompheng ka mo go tseneletšego bao ba kgethilwego go etelela pele gare ga rena. Therešo ke gore re tla ba re dira gabotse ge re ekiša Paulo, go etša ge le yena a ile a ekiša Kriste.—1 Bakor. 11:1; Baheb. 13:7.
MEHLALA E MENGWE E MEBOTSE
8. Ke mohlala ofe woo Rebeka a re beetšego wona?
8 “Ee, ke rata go sepela le yena.” (Gen. 24:58) Ka mantšu ao a bonolo, Rebeka o ile a araba mmagwe le kgaetšedi ya gagwe gore o ikemišeditše go tloga gagabo ka lona letšatši leo gomme a sepele le motho yo a bego a sa mo tsebe, ke moka ba tšee leeto la dikhilomithara tša ka godimo ga tše 800 gore a ye go ba mosadi wa morwa wa Aborahama e lego Isaka. (Gen. 24:50-58) Ee ya Rebeka e be e le Ee, gomme o ile a ba mosadi yo a bego a botega wa Isaka e bile a boifa Modimo. O ile a fetša bophelo bja gagwe ka moka a dula ka ditenteng e le modiiledi Nageng ya Kholofetšo. O ile a putswa ka baka la potego ya gagwe gomme a ba yo mongwe wa bomakgolokhukhu ba Peu e holofeditšwego, e lego Jesu Kriste.—Baheb. 11:9, 13.
9. Ruthe o ile a phelela bjang lentšu la gagwe?
9 “Aowa hle, re tla boela le wena bathong ba geno.” (Ruthe 1:10) Bahlologadi ba Bamoaba e lego Ruthe le Oropa ba ile ba phegelela go botša mmatswale wa bona wa mohlologadi e lego Naomi mantšu ao, gomme yena o be a tloga Moaba a boela Betlelehema. Mafelelong, Oropa o ile a boela gagabo ka morago ga gore Naomi a mo phegelele. Eupša Aowa ya Ruthe e ile ya ba Aowa. (Bala Ruthe 1:16, 17.) O ile a kgomarela Naomi, a tlogela lapa la gabo sa ruri gotee le borapedi bja maaka bja Moaba. O ile a kgotlelela e le morapedi yo a botegago wa Jehofa gomme a putswa ka gore e be yo mongwe wa basadi ba bahlano bao Mateo a boletšego ka bona lešikeng la Kriste.—Mat. 1:1, 3, 5, 6, 16.
10. Ke ka baka la’ng Jesaya e bile mohlala o mobotse go rena?
10 “Ke nna yo! Roma nna.” (Jes. 6:8) Pele ga ge Jesaya a ka bolela seo, o ile a bona pono e kgahlišago ya Jehofa a dutše sedulong sa Gagwe sa bogoši ka godimo ga tempele ya Isiraele. Nakong ya ge a lebeletše pono yeo e makatšago, Jesaya o ile a kwa Jehofa a re: “Ke tla roma mang, gomme ke mang a tlago go re yela?” Yeo e be e le taletšo ya Jehofa ya gore e be mmoleledi wa go fetišetša molaetša wa Modimo go setšhaba sa Gagwe seo se bego se arogile. Jesaya o ile a phelela lentšu la gagwe—Ee ya gagwe e ile ya ba Ee. Ka nywaga ya ka godimo ga e 46, o ile a hlankela ka potego e le moporofeta, a bolela melaetša e matla ya kahlolo gotee le dikholofetšo tše di kgahlišago tša mabapi le go tsošološwa ga borapedi bja therešo.
11. (a) Ke ka baka la’ng go le bohlokwa gore re phelele lentšu la rena? (b) Ke mehlala efe ya temošo yeo e lego gona ya bao ba ilego ba se phelele therešo?
11 Ke ka baka la’ng Jehofa a ile a dira gore mehlala e lego ka mo godimo e ngwalwe ka Lentšung la gagwe gore re e bale? Le gona taba ya gore Ee ya rena e be Ee e tloga e le ya bohlokwa gakaaka’ng? Beibele e lemoša gabotse gore motho wa “go se botegele ditumelelano” o balwa gare batho ba go “swanelwa ke lehu.” (Baroma 1:31, 32) Farao wa Egipita, Kgoši Tsedekia wa Juda gotee le Ananiase le Safira ba gare ga mehlala e mebe yeo go boletšwego ka yona ka Beibeleng ya batho bao Ee ya bona e ilego ya se be Ee. Ka moka ga bona ba ile ba senya gomme ke mehlala ya temošo go rena.—Ek. 9:27, 28, 34, 35; Hesek. 17:13-15, 19, 20; Dit. 5:1-10.
12. Ke eng seo se tla re thušago gore re phelele lentšu la rena?
12 “Mehleng [ye] ya bofelo” yeo re phelago go yona, re phela gare ga batho “ba go se botege,” batho “bao ba bonagalago eka ke barapedi ba Modimo eupša ba latola matla a borapedi bjoo maphelong a bona.” (2 Tim. 3:1-5) Go fihla bokgoleng bjo bo kgonegago, re swanetše go phema go kopana le batho ba bjalo ba babe. Go e na le moo, re swanetše go bokana ka mehla le bao ba dulago ba katanela gore Ee ya bona e be Ee.—Baheb. 10:24, 25.
EE YA GAGO YEO E LEGO BOHLOKWAHLOKWA
13. Ke Ee efe yeo e lego bohlokwahlokwa yeo e bolelwago ke molatedi wa Jesu Kriste?
13 Kholofetšo e bohlokwahlokwa yeo motho a ka e dirago ke ya mabapi le boineelo bja gagwe go Modimo. Ka makga a mararo ka go lebanya, bao ba nyakago go itatola gore e be barutiwa ba Jesu ba na le sebaka sa gore ba arabe ka gore Ee ge ba botšišwa seo ba ikemišeditšego go se dira. (Mat. 16:24) Ge bagolo ba babedi ba boledišana le motho yo a nyakago go ba mogoeledi yo a sa kolobetšwago, motho yoo o botšišwa gore: “Na ruri o tloga o nyaka go ba yo mongwe wa Dihlatse tša Jehofa?” Ka morago ga ge motho yoo a šetše a dirile tšwelopele moyeng gomme a rata go hlahlobelwa kolobetšo, bagolo ba kopana le yena gomme ba mmotšiše gore: “Na o ineetše go Jehofa ka thapelo?” Mafelelong, e lego ka letšatši la kolobetšo, yo mongwe le yo mongwe yo a yago kolobetšong o botšišwa gore: “Motheong wa sehlabelo sa Jesu Kriste, na o sokologile dibeng tša gago gomme wa ineela go Jehofa gore o dire thato ya gagwe?” Ka go re’alo, ge bao ba yago kolobetšong ba eme pele ga dihlatse, ba bolela gore Ee gomme ba holofetša gore ba tla hlankela Modimo ka mo go sa felego.
14. Ke boitlhahlobo bofe bjoo re swanetšego go bo dira kgafetšakgafetša?
14 Go sa šetšwe gore o sa tšwa go kolobetšwa goba o hlanketše Modimo ka nywagasome, o swanetše go itlhahloba kgafetšakgafetša gomme o ipotšiše dipotšišo tše bjalo ka tše rego: ‘Ge ke dutše ke ekiša Jesu Kriste, na ke tšwela pele ke phelela Ee ya ka e bohlokwahlokwa? Na ke dula ke ekwa Jesu ka go dira gore modiro wa boboledi le wa go dira barutiwa e be selo se bohlokwahlokwa bophelong bja ka?’—Bala 2 Bakorinthe 13:5.
15. Ke dibopegong dife tša bophelo moo go lego bohlokwa gore Ee ya rena e be Ee?
15 Go phelela ga rena boitlamo bja rena bja kolobetšo go bolela gore re swanetše go botega le ditabeng tše dingwe tše bohlokwa. Ka mohlala: Na o tsene lenyalong? Gona tšwela pele o phelela tlamo ya gago e bohlokwa ya gore o tla rata molekane wa gago le go mo hlokomela. Na o saenne konteraka ya kgwebo goba o tladitše fomo ya go tsenela tirelo e itšego ya nako e tletšego? Gona botegela seo o se saenetšego le seo o se holofeditšego. Na o dumetše taletšo ya go ya dijong e tšwago go motho yo a se nago sa gagwe? Gona o se ke wa tlogela go e phethagatša ka ge go tlile e nngwe e kaone go yona. Goba na o holofeditše motho yo o kopanego le yena bodireding bja ntlo le ntlo gore o tla boela go yena go tlo tšwetša pele poledišano? Gona kgonthišetša gore Ee ya gago e ba Ee, gomme Jehofa o tla šegofatša bodiredi bja gago.—Bala Luka 16:10.
GO HOLWA KE KGOŠI YEO E LEGO MOPERISITA WA RENA YO A PHAGAMEGO
16. Re swanetše go dira eng ge e ba re paletšwe ke go phethagatša seo re se holofeditšego?
16 Beibele e bolela gore ka ge re le batho ba sa phethagalago, “ka moka ga rena re kgopša gantši,” kudukudu tseleng yeo re dirišago leleme la rena ka yona. (Jak. 3:2) Ke eng seo re ka se dirago ge e ba re lemoga gore ga se ra phethagatša seo re se holofeditšego? Molaong wa Modimo woo a bego a o neile Isiraele, go be go na le tokišetšo ya go gaugela motho yoo a bego a na le molato wa go “bolela a sa nagana.” (Lef. 5:4-7, 11) Go sa dutše go na le tokišetšo e lerato bakeng sa Bakriste bao ba dirago sebe se bjalo. Ge e ba re ipobola go Jehofa gore re dirile sebe se bjalo, o tla re gaugela ka gore a re lebalele a diriša Moperisita wa rena yo a Phagamego, Jesu Kriste. (1 Joh. 2:1, 2) Lega go le bjalo, e le gore Modimo a dule a re amogela, re swanetše go bonagatša dienywa tše di swanelago boitsholo ka gore re se tlwaele go dira dibe tše bjalo gomme re dire sohle seo re ka se kgonago go lokiša bohloko le ge e le bofe bjoo re bo bakilego ka go bolela ga rena re sa nagana. (Die. 6:2, 3) Go ba gona, selo se sekaone le go feta ke gore re nagane ka kelohloko e le gore re se holofetše dilo tšeo re tlago go palelwa ke go di phethagatša.—Bala Mmoledi 5:2.
17, 18. Ke bokamoso bofe bjo bo kgahlišago bjoo bo letilego bohle bao ba katanelago gore Ee ya bona e be Ee?
17 Ruri barapedi ka moka ba Jehofa bao ba dulago ba katanela gore Ee ya bona e be Ee ba letetšwe ke bokamoso bjo bo kgahlišago! Bakeng sa batlotšwa ba 144 000, ba tla amogela bophelo bja go se hwe legodimong, moo ba tlago go ba le Jesu Mmušong wa gagwe “gomme ba . . . buša le yena e le dikgoši ka nywaga e sekete.” (Kut. 20:6) Bakeng sa ba bangwe ba dimilionemilione, se se tla bolela gore ba tla holwa ke pušo ya Mmušo wa Kriste lefaseng la paradeise. Ke gona moo ba tlago go thušwa gore e be ba phethagetšego mmeleng le monaganong.—Kut. 21:3-5.
18 Ge e ba re tla botega tekong ya mafelelo ge Pušo ya Jesu ya Nywaga e Sekete e fihla mafelelong, gona le ka mohla re ka se belaele seo motho le ge e le ofe a re botšago sona. (Kut. 20:7-10) Ee e nngwe le e nngwe e tla ba e le Ee, gomme Aowa e nngwe le e nngwe e tla ba e le Aowa. Lebaka ke gore yo mongwe le yo mongwe yoo a tlago go ba a phela ka nako yeo o tla ba a ekiša ka mo go phethagetšego Tatago rena yo lerato wa legodimong, Jehofa, yena “Modimo wa therešo.”—Ps. 31:5.


text:
Na o “Lota Bohlale”?
GO NA le nonwane e nngwe yeo e rego: “Go be go na le mošemane yo mongwe yo a bego a diila e bile a dula motsaneng wa kgole. Batho ba go dula toropong ba be ba mo sega ka ge ba be ba nagana gore o swarela kgole. Ge go etla baeng motsaneng woo, batho ba bangwe ba be ba mo kwera pele ga bagwera ba bona. Ba be ba swara ditšhelete tše pedi tša tšhipi
Ka letšatši le lengwe, monna yo a bego a etile o ile a botšiša mošemane yoo gore: “Na ga o tsebe gore tšhelete ya tšhipi ya gauta e reka dilo tše dintši go feta ya silifera?” Mošemane yoo o ile a araba a myemyela a re: “Ee, ke a tseba.” Ke moka moeng yoo a botšiša gore: “Bjale go re’ng o tšea tšhelete ya tšhipi ya silifera? Ge o ka tšea ya gauta, o tla ba o tšere yeo e rekago dilo tše dintši go feta ya silifera!” Mošemane yoo o ile a re: “Eupša ge nka tšea tšhelete ya gauta, batho ba ka se sa raloka papadi ye le nna. Na o a tseba gore ke šetše ke kgobokeditše ditšhelete tše kae tša silifera?” Mošemane wa nonwaneng ye o be a na le seka seo se ka holago batho ba bagolo, e lego bohlale.
Beibele e re: “Lota bohlale le tlhaologanyo. Ka gona o tla sepela o šireletšegile tseleng ya gago le leoto la gago le ka se kgopše ke selo.” (Die. 3:21, 23) Ka gona go tseba seo “bohlale” bo lego sona le go bo diriša go tla re šireletša. Se se re thuša gore re se ke ra aroga therešong, bja dira gore “leoto” la rena le se ke la aroga tseleng.
BOHLALE KE ENG?
Bohlale bo fapane le tsebo le kwešišo. Motho o ba le tsebo ka morago ga gore a ithute. Ke moka o ba le kwešišo ka morago ga gore a bone kamoo tsebo yeo e šomago ka gona. Mafelelong, o bontšha bohlale ge a kopanya tsebo yeo le kwešišo gomme a di šomiša.
Ka mohlala, motho a ka fetša kapela puku ya Ke Eng Seo ge e le Gabotse Beibele e se Rutago? gomme a e kwešiša. Nakong ya thuto, a ka araba dikarabo gabotse. A ka thoma go ba gona dibokeng le go araba. Dilo tše ka moka di ka bontšha gore o tšwela pele gabotse moyeng. Eupša na seo se ra gore o na le bohlale? Aowa. A ka no ba a kgona go ithuta ka lebelo. Lega go le bjalo, ge a diriša seo a ithutago sona, a diriša tsebo le kwešišo ka tsela e nepagetšego, o ba bohlale. Ge e ba diphetho tša gagwe di atlega gomme di bontšha gore o naganišišitše e sa le pele, go ba molaleng gore o hweditše bohlale.
Mateo 7:24-27 e bolela ka papišo ya Jesu ya banna ba babedi bao ba agilego dintlo. Yo mongwe wa banna bao o hlaloswa e le yo a nago le “temogo.” Ka ge monna yo a ile a naganišiša e sa le pele ka seo se ka diregago, o ile a aga ntlo ya gagwe godimo ga leswika. O be a bonela dilo pele e bile a le bohlale. Ga se a ka a ipotša gore ge a ka aga ntlo santeng o tla fetša kapela goba a ka se šomiše tšhelete e ntši. Ka bohlale, o ile a nagana ka dikotsi tšeo di ka tšwelelago ge nako e dutše e eya. Ka gona ge ledimo le etla, ntlo ya gagwe e ile ya se we. Bjale potšišo ke gore: Ka ge bohlale bo le bohlokwa, re ka bo hwetša bjang le go dula re na le bjona?
NKA BO HWETŠA BJANG?
Sa mathomo, ela hloko gore Mika 6:9 e re: “Motho wa bohlale bjo bo holago o tla boifa leina la [Modimo].” Go boifa leina la Jehofa go bolela go mo hlompha. Go bolela go hlompha seo leina la gagwe le se emelago, go akaretša le ditekanyetšo tša gagwe. E le gore o hlomphe motho, o swanetše go tseba seo a se naganago. Ke moka o ka mmota le go ithuta go yena, wa mo ekiša. Ge e ba re tshwenyega ka ditlamorago tša ditiro tša rena tswalanong ya rena le Jehofa gomme re dira diphetho ka go dumelelana le ditekanyetšo tša gagwe, re tla ba le bohlale.
Sa bobedi, Diema 18:1 e re: “Yo a ipeago lekatana o tsoma kganyogo ya gagwe ya boithati; o gana bohlale ka moka.” Ge e ba re sa hlokomele, re ka ikaroganya le Jehofa le batho ba gagwe. E le gore re pheme seo, re swanetše go fetša nako le batho bao ba boifago leina la Modimo le go hlompha ditekanyetšo tša gagwe. Re swanetše go ba gona Holong ya Mmušo ge maemo a dumela, re dule re sepela le phuthego. Ge re le dibokeng, re swanetše go bula menagano le dipelo tša rena gomme re dumelele seo se rutwago se re kgoma pelo.
Go oketša moo, ge e ba re tšhollela Jehofa sa mafahleng ka thapelo, re tla mmatamela. (Die. 3:5, 6) Ge re bula menagano ya rena le dipelo tša rena ge re bala Beibele le dikgatišo tše di tšweletšwago ke mokgatlo wa Jehofa, re kgona go bona e sa le pele ditlamorago tša ditiro tša rena gomme ra dira se se nepagetšego. Le gona re swanetše go amogela keletšo yeo re e newago ke bana babo rena bao ba godilego moyeng. (Die. 19:20) Ge re ka dira dilo tšeo, re tla ba bohlale le go feta, go e na le go ‘gana bohlale ka moka.’
BO TLA THUŠA LAPA LA KA BJANG?
Bohlale bo ka šireletša malapa. Ka mohlala, Beibele e eletša mosadi gore a ‘hlomphe monna wa gagwe ka mo go tseneletšego.’ (Baef. 5:33) Monna a ka dira’ng gore mosadi wa gagwe a mo hlomphe ka mo go tseneletšego? Ge e ba a gapeletša mosadi gore a mo hlomphe, tlhompho yeo e tla ba ya nakwana. Mosadi wa monna yo bjalo a ka mmontšha tlhompho ge feela a le gona mo kgauswi, go no phema dintwa. Lega go le bjalo, na o tla mo hlompha ge a se gona mo kgauswi? Gantši go ka se be bjalo. Monna o swanetše go naganela pele. Ge e ba a bonagatša dika tše di enywago ke moya, a rata mosadi wa gagwe e bile a le botho, gona mosadi wa gagwe o tla mo hlompha ka mo go tseneletšego. Ke therešo gore mosadi wa Mokriste o swanetše go bontšha monna wa gagwe tlhompho go sa šetšwe gore e mo swanetše goba ga se ya mo swanela.
Le gona Beibele e re monna a rate mosadi wa gagwe. (Baef. 5:28, 33) Mosadi a ka nyaka go dula a ratwa ke monna wa gagwe ka go utela monna wa gagwe dilo tše di sa kgahlišego tše a di dirilego, tšeo monna a nago le tshwanelo ya go di tseba. Eupša na seo se bontšha bohlale? Ge monna a ka tseba diphiri tšeo, go tlo direga’ng? Na o sa tlo mo rata kudu? Seo se ka mo thatafalela. Eupša ge mosadi a ka hwetša nako e botse ya go hlalosetša monna wa gagwe ka boleta diphiri tšeo, gantši monna wa gagwe o tla leboga go botega ga mosadi wa gagwe. Ka gona, o tla mo rata kudu le go feta.
Bana ba swanetše go kwa batswadi ba bona le go laiwa go ya ka ditsela tša Jehofa. (Baef. 6:1, 4) Na se se bolela gore batswadi ba swanetše go beela bana ba bona melao e mentši ya dilo tšeo ba swanetšego go di dira le tšeo ba sa swanelago go di dira? Ga se gwa lekana gore batswadi ba botše bana ba bona melao ya ka gae le dikotlo tša go se latele melao yeo. Batswadi ba bohlale ba thuša ngwana wa bona go kwešiša lebaka leo a swanetšego go kwa.
Ka mohlala, a re re ngwana o bolela le yo mongwe wa batswadi ba gagwe ka lenyatšo. Go mo omanya goba go mo otla o sa galefile go ka swabiša ngwana goba gwa mo dira gore a se sa go bolediša. Go oketša moo, ka pelong a ka ba a kgopišegile, e lego seo se ka mo dirago gore a le hloye.
Batswadi ba bohlale ba tlo nagana ka tsela yeo ba layago bana ba bona le kamoo seo se tlago go kgoma bana ba bona nakong e tlago. Batswadi ga se ba swanela go kitimela go laya ngwana feela ka gobane a ba lešitše dihlong. Mohlomongwe ge ba le noši, ba ka boledišana le ngwana wa bona ka boleta le ka lerato, ba mo hlalosetša gore Jehofa o letetše gore a ba hlomphe e le gore dilo di tle di mo sepelele gabotse. Ke moka ge ngwana a bontšha gore o hlompha batswadi ba gagwe, o tla lemoga gore o hlompha Jehofa. (Baef. 6:2, 3) Go laya ngwana ka tsela ye go tla kgoma pelo ya gagwe. O tla bona gore batswadi ba gagwe ba a mo rata, gomme a ba hlompha le go feta. Se se bulela ngwana sebaka sa gore a tle a kgopele thušo go batswadi ba gagwe ge a ka ba le bothata nakong e tlago.
Batswadi ba bangwe ga ba phošolle ngwana wa bona ka ge ba nagana gore ba tla mo kweša bohloko. Eupša go tlo direga’ng ge ngwana yoo a dutše a gola? Na o tla boifa Jehofa le go lemoga bohlale bja go phela ka melao ya Gagwe? Na o tla kgona go ba le tswalano le Jehofa, goba na o tlo tlogela therešo?
Mmetli yo a nago le bokgoni o nagana e sa le pele ka selo seo a nyakago go se betla. Ga a no betlabetla gabedi gararo gomme a letela gore go tšwelele selo se sebotse. Ka mo go swanago, batswadi ba bohlale ba fetša diiri tše dintši ba ithuta ditekanyetšo tša Jehofa le go di diriša, ka go re’alo ba kgona go boifa leina la gagwe. Ka go se dulele kgole le Jehofa le mokgatlo wa gagwe, ba hwetša bohlale gomme ba bo diriša go tiiša malapa a bona.
Letšatši le letšatši, re swanelwa ke go dira diphetho tšeo di tlago go kgoma maphelo a rena mengwageng e tlago. Go e na le go dira diphetho ka lebelo o sa nagane, emanyana ke moka o ipotšiše dipotšišo. Naganišiša ka mafelelo a diphetho tša gago. Kgopela Jehofa gore a go hlahle gomme o diriše bohlale bja gagwe. Ge o ka dira bjalo, o tla ba o lotile bohlale gomme o tla hwetša bophelo.


text:
Go Hlankela Modimo ke Sehlare sa Gagwe!
Ge bana babo rena ba babedi ba babulamadibogo ba be ba amogetšwe ntlong e nngwe kua Kenya, ba ile ba makala ge ba bona motho wa mmele o monyenyane a robetše malaong. O be a na le mmejana o monyenyane le matsogo a makopana. Ge ba dutše ba boledišana le yena ka kholofetšo ya Modimo ya gore “sehlotša se tlo taboga bjalo ka kgama,” monna yo o ile a arabela ka go myemyela.—Jes. 35:6.
Babulamadibogo ba ba ile ba kwa gore Onesmus yo a lego nywageng ya gagwe ya mafelelong a bo-30, o belegwe a na le bolwetši bja marapo bjo bo bitšwago osteogenesis imperfecta goba go palega gabonolo ga marapo. Marapo a gagwe a be a fokola kudu—moo e lego gore le kgateletšo e nyenyane e be e a roba. Ka ge bolwetši bjo bo se na kalafo, Onesmus o be a nagana gore o tla fetša bophelo bja gagwe ka moka a le bohlokong le go phela setulong sa digole.
Onesmus o ile a amogela thuto ya legae ya Beibele. Lega go le bjalo, mmagwe o ile a gana gore a ye dibokeng tša Bokriste, a no fa mabaka ka gore se se ka mmakela dikgobalo le go mo okeletša dihlabi. Ka gona bana babo rena ba be ba mo gatišetša diboka, gomme Onesmus a di theetša a le gae. Ka morago ga gore Onesmus a ithute ka dikgwedi tše hlano, o ile a dira phetho ya gore o nyaka go ba gona dibokeng go sa šetšwe gore a ka gobala.
Na go ba gona dibokeng tša Bokriste go ile gwa okeletša Onesmus dihlabi? Aowa. Onesmus o gopola ka gore: “Dihlabi tšeo ke bego ke phela ka tšona di be di okobala nakong ya diboka.” O be a nagana gore kholofelo ya gagwe yeo a sa tšwago go e hwetša ke yona e bego e mo dira gore a ikwe a le kaone. Mmago Onesmus o ile a bona go fetoga ga semelo sa morwa wa gagwe gomme se se ile sa mo thabiša kudu moo le yena a ilego a dumela go ithuta Beibele. O be a fela a re: “Go hlankela Modimo ke sehlare sa morwa wa ka.”
Go se go ye kae, Onesmus o ile a ba mogoeledi yo a sa kolobetšwago. Ge nako e dutše e eya, o ile a kolobetšwa gomme ga bjale ke mohlanka wa bodiredi. Gaešita le ge Onesmus a sa kgone go diriša maoto a gagwe le letsogo la gagwe le lengwe, o be a kganyoga go dira sohle seo a ka se kgonago tirelong ya Jehofa. O be a nyaka go ba mmulamadibogo wa go thuša eupša a dikadika go tlatša fomo. Ka baka la’ng? Ka gobane o be a tseba gore o tla swanelwa ke go dula a kgopela motho yo mongwe gore a mo kgorometše ka setulo sa gagwe sa digole. Ge a boditše Bakristegotee le yena ka bothata bjo, ba ile ba holofetša go mo thekga. Ba ile ba dira seo, ba mo thuša go tšea bobulamadibogo bja go thuša.
Onesmus o ile a tshwenyega ka bothata bjo swanago ge a be a nyaka go ba mmulamadibogo wa ka mehla. Lega go le bjalo, temana ya letšatši e ile ya mo fa kgothatšo yeo a bego a tloga a e hloka. Temana ya letšatši leo e be e theilwe go Psalme 34:8 yeo e rego: “Latswang le be le boneng gore Jehofa o lokile.” Ka morago ga go naganišiša ka lengwalo leo, Onesmus o ile a phetha ka go ba mmulamadibogo wa ka mehla. Ga bjale o dira boboledi ka matšatši a mane mo bekeng e bile o na le dithuto tše mmalwa tša Beibele tšeo di dirago tšwelopele e botse ya moya. Ka 2010, o ile a ya Sekolong sa Tirelo ya Bobulamadibogo. Ruri Onesmus o ile a thaba ge a hwetša gore mohlahli wa gagwe ke yo mongwe wa bana babo rena ba babedi bao ba ilego ba mo etela ka lekga la pele!
Ga bjale batswadi ba Onesmus ba hlokofetše, eupša bana babo rena le dikgaetšedi ka phuthegong ba mo thuša ka go hlokomela dinyakwa tša gagwe tša letšatši le letšatši. O leboga ditšhegofatšo ka moka tšeo a nago le tšona ga bjale, e bile o fagahletše letšatši leo go tla bego go se “na modudi yo a tla rego: ‘Ke a babja.’”—Jes. 33:24.


text:
THUTO 42
Jonathane o be a na le Sebete e Bile a Tshepagala
Morwa wa mathomo wa Kgoši Saulo e lego Jonathane, e be e le lešole leo le nago le sebete. Dafida o ile a bolela gore Jonathane o na le lebelo go feta ntšhu le gore o na le matla go feta tau. Ka letšatši le lengwe, Jonathane o ile a bona mašole a 20 a Bafilisita godimo ga thaba. Ke moka a bolela le motho yo a bego a mo rwalela dibetša a re: ‘Re tla lwa le Bafilisita bale ge feela Jehofa a ka re re lwe le bona. Ge ba ka re re rotogele go bona, gona re tla lwa le bona.’ Bafilisita bao ba ile ba goeletša ba re: ‘Rotogelang go rena, re tle re lwe!’ Jonathane le morwadi wa dibetša tša gagwe ba rotogela thabeng yeo gomme ba bolaya Bafilisita bao.
Ka ge Jonathane e be e le morwa wa mathomo wa Saulo, nkabe e tlo ba yena kgoši e latelago ya Isiraele. Eupša Jonathane o be a tseba gore Jehofa o kgethile Dafida gore e tle e be kgoši e latelago ya Isiraele. Go e na le gore Jonathane a hloye Dafida, e ile ya ba bagwera ba bagolo. Ba ile ba tshepišana gore ba tla šireletšana le go thušana. Jonathane o ile a nea Dafida seaparo sa gagwe, tšhoša, bora le lepanta go bontšha gore ke bagwera.
Ge Dafida a be a tšhabile gae ka baka la Saulo, Jonathane o ile a ya go yena gomme a re: ‘Eba le sebete, o se ke wa boifa. Jehofa o go kgethile gore o tle o be kgoši. Tate le yena o tseba seo.’ Na o ka rata go ba le mogwera wa go loka go swana le Jonathane?
Jonathane o ile a ipea kotsing gantši gore a thuše mogwera wa gagwe Dafida. O be a tseba gore tatagwe e lego Saulo o nyaka go bolaya Dafida, ka gona a re go yena: ‘Tate, ga se wa swanela go bolaya Dafida; ga se a senya selo.’ Saulo o ile a galefela Jonathane. Ka morago ga mengwaga e itšego, Saulo le Jonathane ba ile ba bolawa ntweng.
Ka morago ga gore Jonathane a hwe, Dafida o ile a nyaka morwa wa Jonathane e lego Mefiboshethe. Ge a mo hweditše, a re go yena: ‘Ka ge nna le tatago re be re le bagwera ba bagolo, ke tlo go hlokomela go fihlela o ehwa. O tlo dula legaeng la ka gomme wa ja dijo tša ka.’ Dafida o ile a bontšha gore ga se a lebala mogwera wa gagwe e lego Jonathane ka go hlokomela Mefiboshethe.
“Le ratane go etša ge ke le ratile. Ga go yo a nago le lerato le le fetago le, gore motho a gafe moya wa gagwe ka baka la bagwera ba gagwe.”—Johane 15:12, 13


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 68:1-35
Go moopediši. Psalme ya Dafida. Kopelo, koša.68 Anke Modimo a eme,+ anke manaba a gagwe a gašanywe,+Anke bao ba mo hloilego o šoro ba tšhabe ka baka la gagwe.+2 Anke o ba phatlalatše go etša ge muši o tšewa ke phefo;+Anke ba kgopo ba fedišwe pele ga Modimo+Go etša ge moti o tološwa ke mollo.+3 Eupša ge e le baloki bona anke ba thabe,+Anke ba thabe ba le pele ga Modimo,+Le gona anke ba hlalale ka lethabo.+4 Opelelang Modimo, opelelang leina la gagwe;+Hlabelelang koša go Yo a phatšago maganateng,+Yena yo leina la gagwe e lego Jah;*+ le thabe pele ga gagwe;5 Yena yo e lego tatago ditšhiwana* le moahloledi wa bahlologadi+Ke yena Modimo yo a lego bodulong bja gagwe bjo bokgethwa.+6 Modimo o dudiša badulanoši ka ntlong;+O lokolla bagolegwa gomme a ba atlegiša.+Eupša ge e le dinganga tšona, di tla dula nageng e babotšwego ke phišo.+7 Wena Modimo, ge o be o etile batho ba gago pele,+Ge o be o gwanta go phatša leganateng+—Seʹlah—8 Lefase ka bolona le ile la šikinyega,+Legodimo le lona la rotha meetse ka baka la gago, wena Modimo;+Thaba ye ya Sinai ya šikinyega ka baka la gago, wena Modimo,+ Modimo wa Isiraele.+9 Wena Modimo wa neša pula ya matlorotloro;+Le nakong ya ge bohwa bja gago bo be bo lapile—wena o ile wa bo matlafatša.+10 Setšhaba sa gago se se dulago ditenteng+ se dutše moo;+Wena Modimo, ka botho bja gago wa lokišetša mohlaki go dula setšhabeng seo.+11 Jehofa yena o ntšha lentšu;+Basadi bao ba bolelago ditaba tše dibotse ke lekoko le legolo.+12 Le dikgoši tša madira di a tšhaba, di tloga di tšhaba.+Ge e le mosadi yo a dutšego gae, le yena o abelwa dithebola.+13 Gaešita le ge lena le be le lala magareng ga dithotobolo tša melora,Go tla ba le maphego a leeba ao a manegilwego ka siliferaGomme mafofa a ona a manegilwe ka gauta ya botala bjo bo serolane.+14 Ge Ramatlaohle a be a gašanya dikgoši nageng,+Go ile gwa wa kapoko kua Tsalamone.+15 Tikologo ya dithaba ya Bashani+ ke thaba ya Modimo;+Tikologo ya dithaba ya Bashani ke thaba ya ditlhora.+16 Lena dithaba tša ditlhora, le re’ng le duletše go lebelelaThaba yeo Modimo a ithatetšego go dula go yona e bile le e duma?+Jehofa yena o tla dula moo ka mo go sa felego.+17 Dikoloi tša Modimo tša ntwa ke tše dikete tše masome, ke tše dikete tše diketekete.+Jehofa yena o tlile a etšwa Sinai a tsena lefelong le lekgethwa.+18 Wena o rotogetše godimo;+O tšere mathopša;+O tšere dimpho tšeo e lego banna,+Ee, le ba dinganga,+ gore o dule gare ga bona,+ wena Jah Modimo.19 A go retwe Jehofa yoo a re rwalelago morwalo letšatši le letšatši,+Modimo wa therešo yo a re phološago.+Seʹlah.20 Go rena Modimo wa therešo ke Modimo wa ditiro tša go phološa;+Ditsela tša go phološa lehung+ ke tša Jehofa Mmuši Morena.+21 Modimo yena o tla pšhatlaganya dihlogo tša manaba a gagwe,+A pšhatlaganya phogo e tletšego meriri ya mang le mang yo a phegelelago tsela ya gagwe ya molato.+22 Jehofa o itše: “Ke tla ba ntšha Bashani ka ba bušetša morago,+Ke tla ba ntšha madibeng a lewatle ka ba bušetša morago,+23 E le gore o hlape dinao tša gago ka gare ga madi,+Gore maleme a dimpša tša gago a latswe madi a manaba.”+24 Wena Modimo, ba bone melokeloke ya gago,+Ba bone melokeloke ya gago e tsena lefelong le lekgethwa, wena Modimo wa ka, Kgoši ya ka.+25 Diopedi di be di etile pele, baletši ba dikwadi ba di šetše morago;+Magareng ga bona go be go na le basetsana bao ba itiago meropa.+26 Retang Modimo mašabeng a phuthegilego,+Retang Jehofa, lena bao le tšwago Mothopong wa Isiraele.+27 Go na le Benjamini yo monyenyane yo a fenyago batho,+Dikgošana tša Juda le mašaba a tšona a goeletšago le tšona di a ba fenya,Dikgošana tša Sebulone gotee le dikgošana tša Nafutali le tšona di a ba fenya.+28 Modimo wa gago o laetše gore o be le matla.+Bontšha matla a gago, hle Modimo, wena yo a re lwetšego.+29 Ka baka la tempele ya gago ya kua Jerusalema,+Dikgoši di tla go tlišetša dimpho.+30 Kgalemela sebata sela sa mahlakeng,+ mohlape wa dipoo,+Le dinamane tša merafo, tšeo e nngwe le e nngwe ya tšona e gatakelago ditsekana tša silifera.+Yena o gašantše merafo yeo e thabelago dintwa.+31 Dibjana tša boronse di tla tšwa Egipita;+Kushe* yona e tla otlollela diatla tša yona ka bjako go Modimo ka dimpho.+32 Lena mebušo ya lefase, opelelang Modimo,+Opelelang Jehofa—Seʹlah—33 Yena Yo a katago a le legodimong la bogologolo la magodimo.+Bonang! O duma ka lentšu la gagwe, lentšu le matla.+34 Amogelang gore Modimo o na le matla.+Bogoši bja gagwe bo okametše Isiraele gomme matla a gagwe a marung.+35 Modimo ke yo a boifišago ge a etšwa sekgethweng sa gagwe se sekgethwa.+Ke yena Modimo wa Isiraele, yo a neago batho bonatla gaešita le matla.+A go retwe Modimo.+
Mengwalo ya tlase
^ Bona mongwalo wa ka tlase go Ek 15:2 le Lemetlešo 1.
^ Phetolelo ya lentšu ka lentšu e re, “bašemane bao ba se nago botate.”


text:
NA O HLAMILWE?
Mosela wa Mokgaditswane wa Agama
Mokgaditswane wa agama o taboga gabonolo go tloga lefelong leo le rapamego go ya lebotong leo le emego thwii. Ge e ba lefelo leo le thedimoga, mokgaditswane o palelwa ke go ema gabotse, eupša o sa kgona go ema lebotong. Bjang? Sephiri se letše moseleng wa mokgaditswane woo.
Ela hloko se: Ge mekgaditswane ya agama e taboga go tloga lefelong la makgwakgwa—leo le dirago gore e kgone go itsetsepela—e thoma pele ka go tsepamiša mebele ya yona gomme ya bea mesela mo fase. Se se e thuša gore e taboge e eme ka tsela e swanetšego. Lega go le bjalo, ge e le lefelong la go thedimoga, mekgaditswane e na le go thedimoga ke moka ya taboga e se ya ema ka tsela ya maleba. Eupša ge e le moyeng, e kgona go sokolla mebele ya yona gore e eme ka tsela ya maleba ka go emišetša mosela godimo. Mogato wo o raragane. Pego yeo e lokolotšwego ke Yunibesithi ya California, kua Berkeley, e re: “Mekgaditswane e swanetše go fetoša mesela ya yona ka lebelo e le gore e dule e eme thwii.” Ge lefelo leo o tabogago go tloga go lona le thedimoga kudu, ke moo mokgaditswane o swanetšego go emiša mosela wa wona kudu e le gore o eme gabotse ge o fihla mo o tabogelago gona.
Mosela wa agama o ka thuša baentšeneare go hlama dinamelwa tša mohuta wa diroboto tšeo di itsetsepelago kudu tšeo di ka dirišetšwago go tsoma baphologi ka moragonyana ga tšhišinyego ya lefase goba kotsi e itšego. Monyakišiši Thomas Libby o re: “Diroboto ga di swane le diphoofolo ka go itsetsepela, ka gona selo le ge e le sefe seo se ka dirago gore roboto e kgone go itsetsepela ke kgatelopelo.”
O nagana eng? Na mosela wa mokgaditswane wa agama o bile gona ka tlhagelelo? Goba na o hlamilwe?


text:
DISWANTŠHO TŠA KGALE
Desiderius Erasmus
MEHLENG ya gagwe (mo e ka bago ka 1469-1536), Desiderius Erasmus o thomile a hlompšha ka go ba seithuti se bohlale kudu go feta diithuti ka moka tša Yuropa, ke moka a tla a senywa leina ka gore ke lefšega goba mohlanogi. Ka ge a ile a ikhwetša a le ka gare ga dingangišano tše šoro tša bodumedi, o ile a ba le sebete sa go pepentšha diphošo le dikgobošo tšeo di dirwago bodumeding bja Katholika le gare ga bao e bego e tla ba bampshafatši ba yona. Lehono o lebelelwa e le motho yo bohlokwa kudu go mpshafatšweng ga bodumedi kua Yuropa. Bjang?
DITHUTO LE DITUMELO
Ka ge a be a tseba Segerika le Selatine gabotse, Erasmus o ile a kgona go bapiša diphetolelo tša Beibele tša Selatine tše bjalo ka Vulgate ya Selatine le dingwalwa tša pele tša Segerika tša Mangwalo a Bakriste a Segerika, ao a tsebjago e le Testamente e Mpsha. O be a kgodišegile gore go tseba Beibele go bohlokwa. Ka baka leo, o ile a bolela gore Mangwalo a Makgethwa a swanetše go fetolelwa ka maleme a mangwe ao a bego a dirišwa mehleng ya gagwe.
Erasmus o ile a kgothaletša gore dithuto tša Kereke ya Katholika di mpshafatšwe, ka baka la gore o be a dumela gore Bokriste e swanetše go ba tsela ya bophelo, e sego feela go tšea karolo ditirelong tše di sa rego selo tša bodumedi. Ka baka leo, ge bampshafatši ba thoma go ipelaetša le go gapeletša gore go be le phetogo Kerekeng ya Roma, Erasmus o ile a thoma go gononelwa ke kereke ya Katholika.
Erasmus o ile a ba le sebete sa go pepentšha diphošo le dikgobošo tšeo di dirwago bodumeding bja Katholika le gare ga bampshafatši
Ka gare ga dingwalwa tša gagwe, Erasmus o ile a thala diswantšho tša go gegea tša go pepentšha go diriša matla gampe ga baruti, bophelo bja bomponeng le go rata maemo ga bomopapa bao ba bego ba kgothaletša batho dintwa. O be a sa kwane le baruti bao ba bego ba diriša gampe ditirelo tša kereke, tše bjalo ka go ipobola dibe, go rapela bakgethwa, go ikona dijo le maeto a kgethegilego a bodumedi, bakeng sa go ikhola ka badumedi. Gape o be a sa dumelelane le meetlo ya kereke e bjalo ka go rekiša tebalelo le go gapeletša batho go se nyale.
MANGWALO A SEGERIKA A TESTAMENTE E MPSHA
Ka 1516, Erasmus o ile a gatiša tokollo ya gagwe ya pele ya Testamente e Mpsha ya Segerika, e lego kopi ya pele yeo e phrinthilwego ya Mangwalo a Bakriste a Segerika yeo e ilego ya lokollwa. Sengwalwa sa Erasmus se be se akaretša ditlhaloso tša mantšu gotee le phetolelo ya gagwe ya Mangwalo a Bakriste a Segerika ka Selatine, yeo e fapanego le Vulgate. Ge nako e dutše e eya, o ile a tšwela pele a kaonefatša phetolelo ya gagwe, gomme mafelelong gwa tšweletšwa kgatišo yeo e bego e fapane ka mo go feletšego le dingwalwa tša Vulgate ya Selatine.
Phapano e nngwe e be e le go 1 Johane 5:7. Mantšu a mangwe a fošagetšego ao a tsebjago e le comma Johanneum, a ile a tsenywa go Vulgate e le go thekga thuto yeo e sego ya Mangwalo ya Borarobotee. A balega ka gore: “Kwa maxodimong . . . ké Tata wešo, le Yêna Lentšu, le Môya o mokxêthwa. Xomme ba bararo bá ké batee.” (Beibele ya Sepedi) Lega go le bjalo, Erasmus o ile a se akaretše mantšu ao diphetolelong tša gagwe tša pele tše pedi tša Testamente e Mpsha ka baka la gore dingwalweng tša bogologolo ka moka tšeo a di hlahlobilego, go be go se na sengwalwa seo se nago le mantšu ao. Ka morago o ile a gapeletšwa ke kereke gore a akaretše mantšu ao phetolelong ya gagwe ya boraro.
Diphetolelo tšeo di kaonefaditšwego tša Erasmus tša Testamente e Mpsha ya Mangwalo a Segerika e bile motheo wa diphetolelo tše kaone tša maleme a Yuropa. Martin Luther, William Tyndale, Antonio Brucioli le Francisco de Enzinas ba ile ba di diriša go fetolela Mangwalo a Segerika ka Sejeremane, Seisemane, Setaliana le Sepanishi ka go latelelana.
Erasmus o phetše dinakong tša khuduego e kgolo ya bodumedi, e bile Bampshafatši ba Maprotestanta ba be ba tšea Testamente e Mpsha ya Segerika yeo a e fetoletšego e le bohlokwa. Ba bangwe ba be ba tšea Erasmus e le mompshafatši, go fihlela ge Mpshafatšo e direga e le ka kgonthe. Ka morago o ile a gana go tšea lehlakore dingangišanong tše dikgolo tšeo di bilego gona tša thutatumelo. Se se kgahlišago ke gore mengwageng e fetago e 100 e fetilego, seithuti David Schaff o ngwadile gore Erasmus “o hlokofetše e se setho sa mokgatlo wa bodumedi. Makatholika a be a ka se re ke wa bona; Maprotestanta le ona a be a ka se re ke wa bona.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 110:1-7
Psalme ya Dafida. Koša.110 Jehofa o boditše Morena wa ka a re:+“Dula ka letsogong la ka la le letona+Go fihla ke bea manaba a gago e le bogato bja dinao tša gago.”+2 Jehofa o tla romela molamo+ wa matla a gago go tšwa Tsione,+ a re:“Eya o fenye gare ga manaba a gago.”+3 Batho ba gago+ ba tla ithaopa+ mohlang o etšwa dira.+Bokgethweng bjo bo kgahlišago,+O na le sehlopha sa gago sa bafsa bao ba etšago marothodi a phoka ya masa.+4 Jehofa o enne+ (gomme a ka se itshole.)+ O itše:“O moperisita go iša mehleng ya neng le neng+Go ya ka mokgwa wa Melekitsedeke!”+5 Jehofa yena o tla pšhatlaganya dikgoši letšatšing la bogale bja gagwe,+O tla dira seo a le ka letsogong la gago la le letona.+6 O tla ahlola ditšhaba;+A tlatša ditopo mo gohle.+O tla pšhatlaganya yo e lego hlogo ya naga ya ba bantši.+7 Mo tseleng o tla nwa moeding wa mafula.+Ke ka baka leo a tlago go tsoša hlogo.+


text:
Translation of appear in Northern Sotho
appear
tšwela
verbappeared, appearing
1tšwelatšwelelarotoganyarela‘People appeared and they were running’ — Batho ba ile ba tšwela ba kitima‘After a short while a hunter appeared with his dogs’ — Ka morago ga nakwana gwa tšwelela motsomi a na le dimpša tša gagwe‘While I was still waiting, a police car appeared’ — Ke rile ke sa eme gwa rotoga koloi ya maphodisa‘While she was still deep in thought, a man appeared next to the road’ — O rile a sa ile le megopolo, gwa nyarela monna tsoko thokonyana ga tsela


text:
EKIŠANG TUMELO YA BONA | DAFIDA
“Ntwa ke ya Jehofa”
DAFIDA o ile a ikhwetša a le gare ga banna ba ntwa bao ba bego ba gwanta e bile ba mo kgorometša ge ba dutše ba mo feta. Ba be ba tomotše mahlo, ba tšhogile ge ba tšhaba mothalading wa ntwa. Ba be ba tšhošitšwe ke eng? Dafida o swanetše go ba a ba kwele ge ba bušeletša lentšu le tee kgafetšakgafetša ba tšhogile. Ba be ba bušeletša leina la monna. Gona moo, go be go eme monna moeding, mohlomongwe a tšhoša e bile e le senatla go feta monna le ge e le ofe yo Dafida a kilego a mmona.
E be e le Goliata! Dafida o be a kgona go bona lebaka leo ka lona banna ba ntwa ba bego ba tšhaba Goliata
Baisiraele ba be ba mo tšhaba. Kgoši Saulo le yena o be a mo tšhaba. Dafida o ile a lemoga gore e be e šetše e le kgwedi Goliata a ba tšhošetša! Dihlopha tše pedi tša banna ba ntwa ba Bafilisita le tša Baisiraele di ile tša ema pho ge Goliata a dutše a kwera Baisiraele letšatši le letšatši. Dafida o be a tshwenyegile. Ruri go be go leša dihlong go nagana ka kgoši ya Isiraele le banna ba yona ba ntwa, go akaretša le bana babo Dafida ba bararo bao ba bego ba tšhogile! Mahlong a Dafida, Goliata yoo wa moheitene o be a dira dilo tše di feteletšego go feta go leša madira a Isiraele dihlong; o be a nyatša Modimo wa Isiraele, e lego Jehofa. Eupša Dafida yo e bego e sa fo ba mofsa o be a tla dira eng? Gona ke eng seo re ka ithutago sona lehono ka tumelo ya Dafida?
“MO TLOTŠE, KA GOBANE YO KE YENA!”
Anke re boeleng morago dikgweding tše sego kae gore re ikgopotše seo se ilego sa direga. Letšatši le be le sobela ge Dafida a be a le gare a diša dinku tša tatagwe thabaneng ya kgauswi le Betlelehema. E be e le lesogana la go bogega, mohlomongwe e sa le mofsa, e be e le yo mohwibitšwana a kgahliša e bile a le bohlale. O be a rata go bapala harepa dinakong tšeo go bego go homotše. O be a kgahlwa ke tlholo ya Modimo, ka gona bokgoni bja gagwe bja go opela bo ile bja gola ka lebelo ka ge a be a ipha nako e ntši ya go itlwaetša. Eupša bošegong bjona bjoo, Dafida o ile a bitšwa. Tatagwe o be a nyaka go mmona ka pejana.
O ile a hwetša tatagwe, e lego Jese, a boledišana le mokgalabje yo a bego a tšofetše kudu. Mokgalabje yoo e be e le Samuele moporofeta yo a botegago. Jehofa o be a mo romile gore a yo tlotša yo mongwe wa barwa ba Jese gore e be kgoši e latelago ya Isiraele! Samuele o be a šetše a bone bana babo Dafida ba bagolo ba šupago, eupša Jehofa o ile a botša Samuele gore O be a se a kgetha le o tee wa bona. Ge Dafida a fihla, Jehofa o ile a botša Samuele gore: “Mo tlotše, ka gobane yo ke yena!” Samuele a bula lenaka la makhura ao a kgethegilego ke moka a tšhela Dafida hlogong ka a mangwe, pele ga bana babo. Bophelo bja Dafida bo ile bja thoma go fetoga ka morago ga gore a tlotšwe. Beibele e re: “Moya wa Jehofa wa hlahla Dafida go tloga letšatšing leo go ya pele.”
Na Dafida o ile a thoma go ipona e le kgoši? Aowa, o be a kgotsofaletše go emela tlhahlo ya moya wa Jehofa gore e mo tsebiše nako ya go hwetša boikarabelo bjoo bjo bogolo. Ge a sa letile, o ile a tšwela pele ka mošomo wa gagwe wa tlasana wa go ba modiši. E be e le mošomo wo a bego a o rata gape a o dira ka potego le ka sebete. Mohlape wa tatagwe o be o kile wa hlaselwa ka makga a mabedi, o ile wa hlaselwa ke tau gomme ka morago wa hlaselwa ke bere. Dafida ga se aka a leka go raka dibata tšeo a le kgole. Eupša, o ile a di lata gomme a lwa le tšona e le gore a šireletše dinku tša tatagwe tšeo di bego di ka se kgone go itwela. Makgeng ao ka bobedi o ile a bolaya dibata tšeo tše bogale a nnoši!
Ge nako e dutše e eya, Dafida o ile a bitšwa gape. Kgoši Saulo o be a kwele ka seo Dafida a ilego a se dira. Le ge e be e sa le monna yo matla wa ntwa, Saulo o be a se sa amogelwa ke Jehofa ka baka la ge a ile a rabela kgahlanong le ditaelo tša Gagwe. Jehofa o ile a tšeela Saulo moya wa gagwe, gomme kgoši ya thoma go fela e tlaišwa ke moya o mobe, e lego go galefa, go belaela le go ba šoro. Ge Saulo a be a tlaišwa ke moya woo o mobe, mmino e be e le wona feela wo o bego o mo okobatša. Bahlanka ba bangwe ba Saulo ba be ba tseba gore Dafida o be a tumile ka go bapala mmino le go ba monna wa ntwa. Ka gona Dafida o ile a bitšwa, gomme go se go ye kae o ile a ba yo mongwe wa baletši ba mmino le go rwalela Saulo dibetša.
Bafsa ba ka ithuta mo gontši tumelong ya Dafida maemong a. Hlokomela gore o ile a fetša nako ya gagwe a phegelela dilo tšeo di bego di dira gore tswalano ya gagwe le Jehofa e tie. Go tlaleletša moo, ka go se fele pelo o ile a hlagolela dika tšeo di be go di mo thuša gore a kgone go šoma. Lega go le bjalo, go feta tšohle o be a dumelela moya wa Jehofa o mo hlahla. Ruri wo ke mohlala o mobotse wo ka moka re ka ithutago go wona!
“A GO SE BE LE MONNA YO PELO YA GAGWE E BOIFAGO”
Ge a dutše a hlankela Saulo, Dafida o be a fela a boela gae go yo diša dinku, ka dinako tše dingwe o be a tšea nako e telele. Nakong ya ge a be a le gae, Jese o ile a romela Dafida go yo hlola bana babo ba bararo bao ba bego ba hlankela e le madira a Saulo. Ka potego Dafida, o ile a išetša bana babo dilo tšeo ba bego ba di hloka nakong ya ge ba le Moeding wa Elaa. Ge a fihla, o ile a makatšwa ke go bona dihlopha tše pedi tša madira ao a hlaloswago mathomong a sehlogo se. Sehlopha sa Bafilisita se be se eme thabeng e lego ka mošono gomme sehlopha sa Baisiraele se eme thabeng e lego ka mošola, go ena le moedi magareng ga bona.
Dafida o be a sa kgone go kgotlelela boemo bjoo. Madira a Modimo yo a phelago, Jehofa, a be a ka boifa bjang monna feela, yoo e bego e le moheitene? Dafida o ile a bona dikwero tša Goliata e le tšeo di lebišitšwego go Jehofa. Ka gona o ile a bolela le banna ba ntwa a tiišitše gore ba lwe le Goliata. Go se go ye kae, Eliaba mogolo wa Dafida, o ile a kwa seo Dafida a bego a se bolela. O ile a omanya Dafida, a mo latofatša ka gore o tlile fela go tlo bona ge batho ba bolawa ga sehlogo ntweng. Eupša Dafida o ile a mo araba a re: “Kgane ke dirile’ng? Nna ke be ke no ipotšišetša fela!” Ke moka Dafida a mo furalela gomme a tšwela pele a bolela a tiišitše gore banna ba ntwa ba lwe le Goliata, go fihlela ge yo mongwe a e ya go botša Saulo seo Dafida a se boletšego. Kgoši e ile ya laela gore Dafida a tlišwe go yona.
Dafida o ile a botša kgoši mantšu a kgothatšago mabapi le Goliata gore: “A go se be le monna yo pelo ya gagwe e boifago.” Saulo le banna ba gagwe ba be ba tšhošitšwe ke Goliata. Mohlomongwe ba be ba dirile phošo ka go ipapetša le monna yoo wa senatla le wa botelele bjo bo tšhošago, ba be ba ipotšiša gore ba tlo lwa bjang le yena ka ge ba be ba fo fihla kgareng ya gagwe ka botelele. Ba be ba ipona a ba fedišitše ka ponyo ya leihlo. Eupša Dafida o be a sa nagane bjalo. Bjalo ka ge re tla bona, o ile a lebelela bothata bjoo ka tsela e fapanego. Ka gona o ile ithaopela gore o tla lwa le Goliata.—1 Samuele 17:32.
Saulo o ile a gana ka gore: “O ka se kgone go lwa le Mofilisita yo ka gobane o mošemanyana, eupša yena ke monna wa ntwa go tloga bošemaneng bja gagwe.” Na Dafida e be e tloga e le ngwana? Aowa, eupša e be e sa le yo monyenyane go ka ya ntweng, e bile a ka no ba a be a bonala e le yo monyenyane. Eupša Dafida o be a šetše a tsebja ka go ba mohlabani yo bogale e bile go ka direga gore e be e šetše e le lesogana.
Dafida o ile a kgonthišetša Saulo ka go mo hlalosetša seo se ilego sa direga ka tau le bere. Na o be a ikgantšha ka seo? Aowa. Dafida o be a tseba kamoo a bego a fentše dintwa tšeo. O itše: “Jehofa, yo a ntlhakodišitšego borofeng bja tau le borofeng bja bere, ke yena yo a tlago go ntlhakodiša seatleng sa Mofilisita yo.” Mafelelong Saulo o ile a dumela ka gore: “Sepela, anke Jehofa a be le wena.”
Na o ka rata go ba le tumelo go swana le Dafida? Gona, ela hloko gore tumelo ya Dafida e be e se ya itlela fela. O be a na le tumelo go Modimo ka baka la go ba le tsebo gotee le dilo tšeo a di bonego di direga. O be a tseba gore Jehofa ke Mošireletši yo lerato le Mophethi wa dikholofetšo. Ge e ba re nyaka go ba le tumelo e bjalo, re swanetše go ithuta ka Modimo yo Beibele e bolelago ka yena. Ge re bona mafelelo a mabotse a go phela ka seo re ithutago sona, re tla hwetša gore tumelo ya rena e a matlafala.
“JEHOFA O TLA GO GAFELA SEATLENG SA KA”
Mathomong, Saulo o ile a leka go apeša Dafida diaparo tša gagwe tša ntwa. Di be di swana le tša Goliata, di dirilwe ka koporo, go ka direga gore di be di akaretša seaparo sa ntwa sa dikgapetla tša go hlatlagana. Ka gona, Dafida o ile a leka go sepela a apere diaparo tšeo tše dikgolo tšeo di bego di mo imela, go se go ye kae ke ge a lemoga gore di ka se mo thuše. O be a se a tlwaeletšwa go ba lešole, ka gona o be a se a tlwaela go apara diaparo tša ntwa, kudukudu tšeo di bego di aparwa ke Saulo, yo e bego e le yo motelele setšhabeng sa Isiraele! (1 Samuele 9:2) O ile a di hlobola ke moka a apara tšeo a bego a tlwaetše go di apara
Dafida o ile a rwala didirišwa tša gagwe tša ge a diša, a rwala mokotla legetleng le seragamabje. Ga bjale seragamabje ge se lebelelwa se be se bonagala se se bohlokwa, eupša e be e le sebetša se bohlokwa. Se be se na le mapanta a mabedi a matelele a letlalo, moo a bego a felela gona go na le potlana. Seragamabje e be e le sedirišwa sa bohlokwa sa modiši. O be a lokela leswika ka gare ga potlana ya sona, a se hwidihwitša ka godimo ga hlogo ka lebelo ke moka a tlogela le lengwe la mapanta a foša leswika ka go nepa. Sedirišwa se se be se atlega moo ka dinako tše dingwe madira a bego a eba le dihlopha tša go diriša diragamabje.
Dafida yo a bego a itlhamile o ile a akgofela go yo kopana le lenaba la gagwe. Re ka nagana ka Dafida yo a bego a rapela go tšwa pelong ge a iname leribeng la moedi woo o gopilego a topa maswikana a mahlano a boreledi. Ke moka o ile a ya lefelong la ntwa
Ge Goliata a be a bona lenaba la gagwe o ile a dira eng? Re bala gore: “O ile a mo nyatša, ka ge e be e le mošemanyana yo mohwibitšwana, yo mobotse.” Goliata o ile a goeletša ka gore: “Na ke mpša, mo o tlago go nna o swere molamo?” Go molaleng gore o be a bona gore Dafida o be a swere molamo eupša a sa lemoge gore o swere le seragamabje. Goliata o ile a kwera Dafida ka leina la modimo wa Bafilisita gomme a ikana gore o tla gafela nama ya gagwe dinonyaneng le diphoofolong tša naga.
Go fihla le lehono, karabelo ya Dafida e sa dutše e le pontšho e kgolo ya tumelo. E fo nagana mošemanyana yoo a botša Goliata gore: “Wena o tla go nna ka tšhoša le marumo a mabedi, eupša nna ke tla go wena ka leina la Jehofa wa madira, Modimo wa madira a Isiraele yo o mo gobošitšego.” Dafida o be a tseba gore matla a batho le dibetša di be di se bohlokwa. Goliata o be a bontšhitše go nyatša Jehofa Modimo, gomme Jehofa o be a tla tšea kgato. Dafida o ile a re, “ntwa ke ya Jehofa.”
Dafida o be a kgona go bona bogolo bja Goliata le dibetša tša gagwe. Lega go le bjalo Dafida ga se a ka a dumelela dilo tšeo di mo tšhoša. Ga se a ka a dira phošo yeo Saulo le madira a gagwe ba e dirilego. Dafida ga se a ka a ipapetša le Goliata. Go e na le moo, o ile a bapetša Goliata le Jehofa. Goliata e be e le yo motelele ka dimithara tše 2.9, ge a bapetšwa le banna ba bangwe ba ntwa, eupša e be se yo mogolo ge a bapetšwa le Mmuši wa legohle. Ruri boemong bjo, go swana le motho le ge e le ofe, o be a fo swana le sephedi se senyenyane
Dafida o ile a kitimela go lenaba la gagwe, a dutše a ntšha leswika ka mokotleng wa gagwe. O ile a lokela letlapa ka gare ga seragamabje sa gagwe a se hwidihwitša ka godimo ga hlogo ya gagwe go fihlela se loketše gore a ka se foša. Goliata o ile a batamela go Dafida, mohlomongwe a le ka morago ga mošireletši wa gagwe wa go mo rwalela kotse. Go ka direga gore go ba ga Goliata senatla se setelele go be go se na mohola ka gore morwadi wa kotse yo a bego a sa lekane le yena ka botelele o be a ka se kgone go mo fihlelela hlogong gore a mo šireletše ka kotse. Ka gona Dafida o be a ikemišeditše go mo nepa gona moo.
Dafida o ile a foša leswika leo. Nagana kamoo go ilego gwa homola ge le nepa moo a bego a le foša. Ga go pelaelo gore Jehofa o be a tla kgonthišetša gore ga a foše le lengwe gape. Leswika leo le ile la nepa moo go bego go swanetše, la tsena phatleng ya Goliata. Senatla seo se ile sa wela fase ka sefahlego. Mošireletši wa gagwe o ile a tšhaba a tšhogile. Dafida o ile batamela ke moka a tšea tšhoša ya Goliata a kgaola senatla seo hlogo ka yona.
Mafelelong, Saulo le banna ba gagwe ba ntwa ba ile ba ba le sebete gape. Ba ile ba hlaba mokgoši gomme ba kitimiša Bafilisita. Ntwa e ile ya feleletša kamoo Dafida a bego a boditše Goliata gore e tla ba ka gona ge a be a re: “Jehofa . . . o tla le gafela diatleng tša rena.”
Lehono, bahlanka ba Modimo ga ba tšee karolo ntweng. Nako yeo e fetile. (Mateo 26:52) Lega go le bjalo, re swanetše go ekiša tumelo ya Dafida. Go swana le yena, re swanetše go bona Jehofa e le wa kgonthe, a le bjalo ka Modimo a nnoši yo re swanetšego go mo hlankela le go mo kgomarela. Ka dinako tše dingwe, re ka ipona re se selo ge re ipapetša le mathata a rena, eupša mathata a rena ga se selo ge a bapetšwa le matla a Jehofa a magolo. Ge e ba re kgetha Jehofa e le Modimo wa rena gomme re eba le tumelo go yena go swana le Dafida, gona ga gona teko goba bothata bjo bo ka re tšhošago. Ga gona selo seo se ka fenyago matla a Jehofa!